text:
Mateya ya Biblia
Biblia epesi toli ya malamu mpenza na makambo ya mpasi mingi oyo etali bomoi. Toli na yango ezali kosalisa bato banda bambula ebele mpenza. Na eteni oyo, okomona ndenge Biblia ekoki mpenza kosalisa yo.—2 Timote 3:16, 17.
Bwaká liso awa
BIYANO NA MITUNA YA BIBLIA
Bomoi ezali na ntina nini?
Osí omituná soki ‘Bomoi ezali na ntina nini? Talá biyano oyo Biblia epesi na motuna yango.
BIYANO NA MITUNA YA BIBLIA
Bomoi ezali na ntina nini?
Osí omituná soki ‘Bomoi ezali na ntina nini? Talá biyano oyo Biblia epesi na motuna yango.
Ndenge nini Biblia ekoki kosalisa yo?
Kimya mpe esengo
Biblia esalisi ebele ya bato bálonga makambo ya mpasi, bákitisa mitungisi ya nzoto to ya makanisi mpe bámona ntina ya bomoi.
Libala mpe libota
Bato oyo babalá mpe mabota bakutanaka na mikakatano mingi. Toli ya Biblia ekoki kosala ete bato ya libota bazala na boyokani ya malamu.
Lisalisi mpo na bilenge
Talá ndenge Biblia ekoki kosalisa bilenge na mikakatano oyo bakutanaka na yango mingi.
Mateya mpo na bana
Salelá makambo ya malamu oyo euti na Biblia mpo na kosalisa bana na yo báyekola mateya ya Biblia.
Biblia elobi nini?
Biyano na mituna ya Biblia
Talá biyano oyo Biblia epesi na mituna oyo etali Nzambe, Yesu, libota, bampasi, mpe bongo na bongo.
Bisaleli mpo na koyekola Biblia
Poná masolo to biloko mosusu oyo ekosalisa yo oyekola Biblia na ndenge oyo ekosepelisa yo mpe ekosimba motema na yo.
Istware mpe Biblia
Landá istware ya kokamwa oyo emonisi ndenge Biblia ekómi tii na ntango na biso. Talá makambo endimisi ete elobaka solo mpe ebongi kotyelama motema.
Siansi mpe Biblia
Biblia eyokanaka na siansi? Kokokanisa oyo Biblia elobi ná oyo bato ya siansi bamoni na bolukiluki na bango ezali na ntina mingi.
Makambo oyo Biblia eteyaka
Buku oyo ya boyekoli ebongisami mpo na kosalisa yo oyeba mateya ndenge na ndenge ya Biblia: mpo na nini bampasi etondi na mokili, soki moto akufi akendaka wapi, ndenge ya kozala na bomoi ya esengo mpe bongo na bongo.
Koyekola Biblia na Batatoli ya Yehova
Mpo na nini koyekola Biblia?
Biblia ezali na biyano na mituna ya ntina mingi oyo etali bomoi oyo bamilio ya bato na mokili mobimba bamitunaka. Yo mpe olingi koyekola Biblia?
Boyekoli ya Biblia esalemaka ndenge nini?
Na mokili mobimba, eyebani ete Batatoli ya Yehova bayekolaka na bato Biblia ofele. Talá ndenge esalemaka.
Sɛngá boyekoli ya Biblia
Yekolá mateya ya Biblia ofele na esika mpe na ngonga oyo ebongi na yo.


c: text/html

text:
Na lisolo oyo Bokobandela, nazali kobeta lisolo ya tata moko azalaki kalaka ya leta. Ndenge nini eyaki kokoma ete bapotana ye na ministre na ye? Mama na sukuma, mbwa aswi mbwa na kati ya Kinshasa. Kimina azali kalaka ya leta.
Mpiaka likolo ya mpiaka. Mokolo mosusu, ngenge : ministre alaki ye na moninga ye. Bakokende Addis-Abebba na koyangana monene ezali kuna. Bakofutama na ndenge ekoki. Kimina na mwasi na ye bakani kozwa mabele epayi ya batéké mpo na kosala bilanga. Nzoka nde…
Lisolo oyo nakomaki yango po na kokanisa ndenge makambo ezalaki kolekana na tango Mobutu azongisaki likambo ya baparti politiki ebele. Tomonaki ndenge baparti yango ekemalamaki.

robotstxt: allowed

filter: keep


text:
BA-EBREO
BA-EBREO 1
1 Na tango ya kala Nzambe azalaki koloba na bakoko na biso, mbala mingi mpe na lolenge mingi, na nzela ya baprofeta.
2 Kasi na mikolo oyo ya suka, alobaki na biso na nzela ya Mwana na ye; oyo ye atiaki mokitani ya biloko nyonso, mpe, na nzela na ye nde asalaki mokili.
3 Mwana azali kongenga ya nkembo ya Nzambe, mpe elilingi ya bomoto na ye, mpe azali kosimba biloko nyonso na nguya ya maloba na ye. Mpe sima ya kopetola bato na masumu na bango, azali kovanda na Likolo, na loboko ya mobali ya Nzambe ya nguya nyonso.
4 Lokola akomaki likolo ya baanzelu, ndenge moko mpe kombo oyo Nzambe apesaki ye ezali likolo na oyo ya bango.
5 Pamba te Nzambe aloba ata na anzelu moko te: "Yo ozali Mwana na ngai, lelo oyo nakomi Tata na yo." To lisusu: "Ngai nakozala Tata na ye, mpe ye akozala Mwana na ngai."
6 Mpe lisusu, tango Nzambe akotisaki Mwana na ye ya liboso kati na mokili, alobaki: Tika ete baanzelu nyonso ya Nzambe bakumisa ye."
7 Kasi mpo na baanzelu, Nzambe alobaki: "Akomisi baanzelu na ye mopepe, mpe basali na ye ndemo ya moto."
8 Kasi mpo na Mwana na ye, alobaki: "E Nzambe, kiti na yo ya bokonzi ekowumela libela na libela, mpe okokamba bokonzi na yo na bosembo nyonso.
9 'Olingaka bosembo mpe oboyaka mabe; yango wana Nzambe, Nzambe na yo, aponaki yo mpe atondisaki yo na esengo ya lokomu koleka oyo apesaki baninga na yo."
10 Alobaki lisusu: "E Nkolo, na ebandeli otiaki bafondasio ya mokili, mpe likolo ezali mosala ya maboko na yo.
11 "Ekokufa, kasi yo okotikala na bomoi; ekonuna yango nyonso lokola elamba,
12 "mpe okolinga yango lokola kazaka, mpe ekobongwana. Kasi yo, ozali ndenge moko, mpe bambula na yo ezali na suka te!"
13 Mpe Nzambe aloba ata na anzelu moko te: "vanda na loboko na ngai ya mobali, kino tango nakokomisa banguna na yo esika oyo makolo na yo ekonyata."
14 Bongo baanzelu bazali banani? Bazali milimo oyo bazali kosalela Nzambe, mpe baoyo Nzambe azali kotinda mpo kosalela baoyo bakozwa lobiko.
BA-EBREO 2
1 Yango wana, esengeli tolanda malamu penza makambo oyo toyokaki, soki te tokobunga nzela.
2 Pamba te, soki maloba oyo baanzelu balobaki emonanaki ete ezalaki ya solo, mpe, soki bato oyo babukaki mibeko mpe bazangaki botosi bazwaki penza etumbu oyo ekokaki mpo na bango,
3 bongo ndenge nini tokokima etumbu soki tozali kotala pamba lobiko ya monene boye, oyo Nkolo ye moko ateyaki yango liboso, mpe baoyo bayokaki yango balakisaki biso ete yango ezali ya solo?
4 Nzambe mpe atatolaki mpo na yango, na nzela ya bilembo, makambo ya somo, mpe makamwisi ya ndenge na ndenge, mpe na nzela ya makabo ya Molimo Mosantu oyo akabolaki na ndenge ye moko alingaki.
5 Pamba te, Nzambe atia mokili oyo ezali koya, oyo tozali kolobela, na nse ya bokonzi ya baanzelu te.
6 Kasi moto moko atatolaki boye, na esika moko: "Moto azali nani mpo okanisa ye, to mpe mwana ya moto azali nani mpo ete obatela ye?
7 "Okitisaki ye na nse ya baanzelu mpo na mwa tango moke; otondisaki ye na nkembo mpe na lokumu,
8 mpe otiaki biloko nyonso na nse ya makolo na ye." Tango atiaki biloko nyonso na nse ya bokonzi na ye, atikaki ata eloko moko te ezanga kozala na nse ya bokonzi na ye. Nzokande sik'oyo, naino tomoni te ete biloko nyonso ezala na nse ya bokonzi na ye.
9 Kasi tala likambo tozali komona mpo na Yesu: Nzambe atiaki ye na nse ya baanzelu mpo na mwa tango moke, mpo ete na nzela ya ngolu ya Nzambe akoka kokufa mpo na bato nyonso. Kasi sik'oyo, atondi na nkembo mpe na lokumu, mpo na liwa oyo anyokwamaki na yango.
10 Yango ezalaki malamu ete Nzambe, ye oyo asalaki mpe abatelaka biloko nyonso, akoka kokomisa Yesu moto ya kokoka na nzela ya bapasi, mpo ete amema bana ebele basangana na nkembo na ye. Pamba te Yesu azali moto oyo amemaka bango na lobiko.
11 Pamba te, moto oyo akomisaka peto, na baoyo bakomisi bango bosantu, bazali bango nyonso bato ya libota moko. Yango wana, Yesu azali na soni te mpo na kobenga bango bandeko na ye; ndenge
12 alobaki: "Nakoyebisa kombo na yo epai ya bandeko na ngai; nakoyemba masanzoli na yo na kati ya lingomba."
13 Alobaki lisusu: "Nakotia elikya na ngai na ye;" mpe alobaki lisusu: "Nazali awa, elongo na bana oyo Nzambe apesaki ngai."
14 Lokola bana bazali bato ya mosuni mpe ya makila, Yesu mpe akomaki lokola bango mpe asanganaki na bomoto na bango mpo ete na nzela ya liwa na ye, akoka kobebisa zabolo ye oyo azalaki na nguya ya liwa;
15 mpe akangola baoyo nyonso, kati na bomoi na bango mobimba, bazalaki bawumbu, na nzela ya kobanga liwa.
16 Pamba te, ya solo penza, Yesu ayaki mpo na kosalisa baanzelu te, kasi ayaki mpo na kosalisa libota ya Abraham.
17 Yango wana, Nzambe akomisaki ye lolenge moko na bandeko na ye na makambo nyonso, mpo ete akoka kokoma moto oyo ayokelaka bato mawa mpe Mokonzi ya banganga- Nzambe ya sembo, kati na mosala ya Nzambe, mpo ete masumu ya bato ekoka kolimbisama.
18 Mpe sik'oyo akoki kosalisa baoyo bazali kokutana na komekama, Pamba te ye moko mpe akutanaki na komekama mpe amonaki pasi.
BA-EBREO 3
1 Yango wana, bandeko basantu, bino baoyo Nzambe abenga mpo na kozwa bomengo ya Likolo, botia makanisi na bino na Yesu, Mopostolo mpe Mokonzi ya banganga-Nzambe oyo tondimela.
2 Azalaki sembo epai ya Nzambe ye oyo aponaki ye, ndenge Moyize mpe azalaki sembo kati na ndako mobimba ya Nzambe.
3 Yesu amonanaki ete azalaki ya kokoka mpo na kozwa lokumu monene koleka Moyize, ndenge moko mpe, moto oyo atongi ndako azali na lokumu monene koleka ndako yango moko.
4 Pamba te, ndako nyonso batonga yango na moto, kasi Nzambe azali moto oyo atongaka biloko nyonso.
5 Moyize azalaki sembo lokola mosali, na kati ya ndako mobimba ya Nzambe, mpo na koloba makambo oyo Nzambe asengelaki koloba na mikolo oyo ezalaki koya.
6 Kasi Kristo azali sembo lokola Mwana, mokonzi ya ndako ya Nzambe. Mpe biso tozali ndako na ye, soki tosimbi makasi kino na suka, molende na biso mpe elikya oyo tomipesaka na yango lokumu.
7 Yango wana, ndenge Molimo Mosantu alobi: "Lelo, soki boyoki mongongo na ye,
8 Boyeisa mitema na bino makasi te, ndenge bosalaki tango botombokelaki Nzambe, ndenge bosalaki tango bomekaki ye kati na esobe.
9 Kuna batata na bino bamekaki ngai mpe batalaki motema na ngai, mpe bamonaki misala na ngai na kati ya bambula ntuku minei.
10 Yango wana, natombokelaki bato wana, mpe nalobaki: Mitema na bango ezali kopengwa tango nyonso, mpe bayebaki banzela na ngai te.
11 bongo nalapaki ndayi kati na kanda na ngai: Bakokota te na kopema na ngai!"
12 Bokeba bandeko, ete moto moko te kati na bino azala na motema mabe mpe oyo ezangi kondima, ete atika Nzambe ya bomoi.
13 Kasi bolendisana moko na moko, mokolo na mokolo, lokola ezali naino kobengama "lelo" mpo ete moto moko te kati na bino masumu ekosa ye mpe ekomisa ye motema libanga.
14 Pamba te tokomi lisanga na Kristo, soki tosimbi makasi kino, na suka elikya oyo tozalaki na yango na ebandeli.
15 Lokola yango elobama: "Lelo, soki boyoki mongongo na ye, boyeisa mitema na bino makasi te, ndenge bosalaki tango botombokelaki Nzambe."
16 Banani bayokaki mongongo ya Nzambe mpe batombokelaki ye? Ezalaki te baoyo nyonso Moyize abimisaki na Ezipito?
17 Mpe, ayokaki kanda mpo na banani kati na bambula ntuku minei? Ezalaki te mpo na baoyo basalaki masumu mpe bibembe na bango ekweyaki kati na esobe?
18 Bongo na banani Nzambe alapaki ndayi ete bakokota te na bopemi na ye? Ezali te na baoyo baboyaki kotosa ye?
19 Bongo tomoni ete, bazalaki na makoki te mpo na kokota, mpo bazangaki kondima.
BA-EBREO 4
1 Yango wana, lokola elaka ya kokota na bopemi ya Nzambe ezali naino, tokeba ete moto moko te na kati na bino azanga kokota na kopema yango.
2 Pamba te, biso mpe, bateyaki biso Sango Malamu ndenge mpe bateyaki bango; kasi Liloba oyo bayokaki esalisaki bango na eloko moko te, pamba te tango bayokaki yango, bayambaki yango na kondima te.
3 Pamba te, biso baoyo tondima, tozali kokota na bopemi wana, ndenge Nzambe alobaki: "Yango wana, nalapaki ndayi kati na kanda na ngai: Bakokota te na bopemi na ngai!" Alobaki bongo atako misala na ye esi'esila wuta na tango asalaki mokili.
4 Pamba te, na esika moko, elobama boye mpo na mokolo ya sambo: "Bongo na mokolo ya sambo, Nzambe apemaki na misala na ye nyonso."
5 Mpe alobaki lisusu na eteni yango: "Bakokota te na bopemi na ngai."
6 Emonani polele ete bato mosusu esengeli bakota na bopemi wana. Nzokande, baoyo bazalaki bato ya liboso mpo na koyoka Sango Malamu, bakotaki te mpo na kozanga botosi na bango.
7 Yango wana Nzambe atiaki lisusu mokolo moko, oyo azali kobenga lelo. Alobaki mpo na yango kala penza na nzela ya David, ndenge elobamaki liboso: "Lelo, soki boyoki mongongo na ngai, boyeisa mitema na bino makasi te."
8 Pamba te, soki Zosue apesaki bango bopemi, mbele sima penza, Nzambe alingaki lisusu te koloba mpo na mokolo mosusu.
9 Bongo etikali na bopemi moko oyo ezali lokola mokolo ya sambo oyo Nzambe apemaki.
10 Pamba te, moto oyo akoti na bopemi ya Nzambe, apemi na misala na ye, ndenge Nzambe mpe apemaki na oyo ya ye.
11 Yango wana, tosala makasi mpo na kokota na bopemi wana mpo ete moto moko te akweya na kolanda ndakisa na bango ya kozanga botosi.
12 Pamba te Liloba ya Nzambe ezali na bomoi mpe na nguya; ekotaka koleka kutu mopanga oyo ezali na mino na ngambo nyonso mibale, ekomaka kino na kokabola elimo na molimo, mikuwa na mafuta oyo ezalaka na kati ya mikuwa; mpe etalaka malamu-malamu makanisi mpe mikano ya mitema ya bato.
13 Eloko moko te na kati ya biloko nyonso oyo esalama, ezali ya kobombama na miso ya Nzambe. Biloko nyonso ezali polele mpe ezali ya kobombama te na miso ya moto oyo akosambisa biso.
14 Yango wana, lokola tozali na Mokonzi ya banganga-Nzambe ya monene oyo aleka na Likolo, ye Yesu Mwana ya Nzambe, tosimba makasi kondima oyo toyambolaka.
15 Pamba te, tozali na mokonzi ya banganga- Nzambe oyo akoki kosangana na bapasi na biso; tozali na ye moko oyo amekamaki na makambo nyonso lokola biso mpe tozali komekama, kasi asalaki masumu te.
16 Bongo topusana na elikya nyonso pene-pene na kiti ya bokonzi ya ngolu, mpo ete bayokela biso mawa mpe tomona ngolu oyo ekosalisa biso na tango malamu.
BA-EBREO 5
1 Mokonzi nyonso ya banganga-Nzambe baponaka ye na kati ya bato, mpe batiaka ye mpo na kosalela Nzambe mpo na bato. Apesaka makabo mpe mbeka mpo na masumu.
2 Akoki kolakisa boboto epai ya baoyo bazangi boyebi mpe basalaka mabe, pamba te ye moko mpe azali na bolembu.
3 Mpo na bolembu wana, yango wana asengeli kopesa mbeka mpo na masumu na ye moko, ndenge moko mpe mpo na masumu ya bato.
4 Mpe, moto moko te akoki komipesa ye moko lokumu wana; kasi esengeli Nzambe abenga ye, ndenge esalamaki na Aron.
5 Ndenge moko mpe Kristo, amipesaki ye moko te lokumu ya kokoma Mokonzi ya banganga-Nzambe. Kasi Nzambe alobaki na ye: "Ozali Mwana na ngai, lelo na komi Tata na yo."
6 Mpe na esika mosusu, alobaki: "Ozali nganga-Nzambe mpo na libela, lokola Meikisedeki!"
7 Yesu, kati na bomoi na ye na mokili, azalaki kobondela mpe kosenga na koganga makasi elongo na mayi na miso, epai ya Nzambe oyo akokaki kobikisa ye na liwa; mpe Nzambe andimaki mabondeli na ye mpo na botosi na ye.
8 Atako azalaki Mwana ya Nzambe, kasi ayekolaki kotosa na nzela ya bapasi oyo amonaki.
9 Mpe awa Nzambe asilaki kokomisa ye moto ya kokoka, akomaki mopesi ya lobiko ya seko mpo na baoyo nyonso batosaka ye,
10 mpe Nzambe aponaki ye mpo azala Mokonzi ya banganga-Nzambe lokola Meikisedeki.
11 tozali na makambo mingi ya koloba mpo na likambo oyo, kasi ezali pasi mingi mpo na kolimbola. Pamba te bokomi na bolembu mingi mpo na kososola.
12 Pamba te, sima ya tango nyonso oyo, esengelaki bokoma balakisi, kasi bozali kaka na posa ete moto ateya bino makambo ya ebandeli ya Liloba ya Nzambe. Bozali na posa ya miliki, kasi bilei ya makasi te!
13 Moto nyonso oyo azali naino komela miliki, azali naino mwana moke, mpe azali na boyebi te na mateya oyo ezali koloba mpo na bosembo.
14 Kasi bilei ya makasi ezali mpo na bakolo. Bongo na nzela ya kosalela yango, basi'basalela mayele na bango mpo na kososola makambo ya malamu na oyo ya mabe.
BA-EBREO 6
1 Yango wana, totika mateya ya ebandeli oyo etali Kristo, mpe toluka koyeba oyo ekoki mpo na bakolo. Kasi toluka lisusu te kozongela mateya ya ebandeli lokola: kobongola motema mpe kotika misala oyo ememaka na liwa, mpe kondimela Nzambe;
2 mateya oyo ezali kolobela mpo na lolenge ya kobatisa bato, mateya ya kotiela bato maboko, ya lisekwa ya bato bakufa, mpe oyo etali kosambisama ya seko.
3 Tala makambo tokosala, soki Nzambe apesi biso ndingisa.
4 Pamba te, yango ekoki kosalama te mpo na baoyo basi'bamona mwinda ya Nzambe, baoyo basi'bameka likabo ya likolo, baoyo basi'basangana na Molimo Mosantu,
5 baoyo basi'bameka bolamu ya Liloba ya Nzambe mpe banguya ya mokili oyo ezali koya;
6 soki bakweyi, bakoka kobenda bango lisusu mpo babongola motema, pamba te bazali lisusu kobaka Mwana ya Nzambe na ekulusu mpo na bango moko mpe bazali koyokisa ye soni na miso ya bato.
7 Pamba te, mabele oyo emelaka mayi ya mbula oyo ekweyelaka yango mbala na mbala, mpe ebotaka mbuma ya malamu mpo na baoyo balonelaka bango yango, Nzambe apambolaka yango.
8 Kasi soki ebimisi basende mpe banzube, ezalaka na tina te mpe ezalaka ya kobongama mpo Nzambe alakela yango mabe. Mpe suka na yango, batumbaka yango.
9 Balingami, ata tozali koloba boye, kasi tozali kondima makambo ya kitoko mingi mpo na bino, makambo oyo ememaka na lobiko.
10 Pamba te Nzambe azangi bosembo te mpo abosana mosala na bino, mpe bolingo oyo bolakisaki mpo na kombo na ye, tango bosalisaki basantu mpe bozali kaka kosalisa bango.
11 Kasi tolingi ete moko na moko na kati na bino alakisa molende ya ndenge moko kino na suka, mpo ete makambo oyo botielaka elikya ekoma ya solo.
12 Tolingi te bokoma bato ya goi-goi, kasi bolanda ndakisa ya baoyo bazali kozwa na nzela ya kondima mpe na nzela ya kokanga motema, biloko oyo Nzambe alaka.
13 Tango Nzambe apesaki elaka na Abraham, alapaki ndayi na kombo na ye moko, pamba te moto mosusu oyo alekaki ye oyo ye asengelaki kolapa ndayi na kombo na ye azalaki te.
14 Alobaki: "Ya solo, nakopambola yo mpe nakopesa yo bakoko ebele."
15 Abraham akangaki motema, mpe na bongo, azwaki oyo Nzambe alakaki ye.
16 Pamba te, bato balapaka ndayi na kombo ya moto oyo aleki bango; mpe, ndayi elakisaka bosolo ya likambo oyo bato balobi mpe esilisaka tembe nyonso.
17 Awa Nzambe alingaki kolakisa na baoyo bazwaki elaka ete mokano na ye ebongwanaka te, yango wana alakisaki bosolo na yango na kolapa ndayi.
18 Nzambe asalaki bongo mpo ete, na nzela ya makambo mibale oyo ebongwanaka te, kati na oyo ekokaki kosalama te ete Nzambe akosa. Biso baoyo totika makambo nyonso mpo na konkanga elikya oyo balaka biso, tokoka kolendisama mingi penza.
19 Tozali na elikya yango lokola longo ya elimo, ekoki kobeba te mpe ekanga makasi penza. Ekota koleka rido, na kati ya Esika ya bosantu,
20 epai Yesu, ye oyo akenda liboso na biso, mpe akota kuna mpo na biso, akoma Mokonzi ya banganga-Nzambe mpo na libela, lokola Melkisedeki.
BA-EBREO 7
1 Melkisedeki azalaki mokonzi ya Salem mpe nganga-Nzambe ya Nzambe oyo aleki likolo. Akutanaki na Abraham, tango Abraham awutaki na etumba sima ya kolonga bakonzi, mpe apambolaki ye."
2 Mpe Abraham apesaki ye eteni ya zomi ya biloko nyonso. Kombo na ye elakisi, liboso: "mokonzi ya bosembo"; bongo "mokonzi ya Salem", elingi koloba: "mokonzi ya kimia".
3 Azalaki na tata te mpe mama te, bonkoko te, mokolo ya ebandeli te, mpe ya suka ya bomoi te, kasi azalaki lokola Mwana ya Nzambe, oyo azali nganga-Nzambe mpo na libela.
4 Bomoni, Melkisedeki azalaki moto ya monene penza. Pamba te ata koko na biso Abraham apesaki ye eteni ya zomi ya biloko oyo abotolaki na etumba.
5 Mibeko ezalaki kosenga na bana ya Levi oyo bazalaki kokoma banganga-Nzambe bazwa eteni ya zomi na bato ya Isayele baoyo bazali bandeko na bango, atako bandeko na bango mpe bazali bana ya libota ya Abraham.
6 Melkisedeki abimaki na libota ya Levi te, kasi azwaki eteni ya zomi epai ya Abraham mpe apambolaki ye oyo Nzambe apesaki bilaka.
7 Mpe tembe ezali te, pamba te moto oyo azali moke ye nde moto azwaka lipamboli epai ya moto oyo aleki ye.
8 Banganga-Nzambe oyo bazwaka eteni ya zomi bazali bato oyo bakufaka, kasi Meikisedeki, ye oyo azwaki eteni ya zomi oyo, bazali kotatola mpo na ye ete azali na bomoi.
9 Tokoki koloba ete, ata Levi, ye oyo azwaka biteni ya zomi, afutaki eteni ya zomi na nzela ya Abraham;
10 Pamba te, tango Melkisedeki akutanaki na Abraham, Levi azalaki naino na kati ya nzoto ya koko na ye Abraham.
11 Soki bato bakokaki kokoma bato ya kokoka na nzela ya bonganga-Nzamhe ya balevi (pamba te ezali mpo na yango nde, bato bazwaki Mibeko), mbele tina elingaki kozala lisusu te mpo "ete nganga-Nzambe mosusu aya, oyo azali lokola Melkisedeki, kasi lokola Aron te."
12 Pamba te, tango bonganga-Nzambe ebongwani, esengeli mpe Mibeko ebongwana.
13 Makambo oyo elobami mpo na moto oyo azali moto ya libota mosusu, mpe moto moko te ya libota na ye asalaki lokola nganga-Nzambe na mesa oyo batumbelaka mbeka.
14 Pamba te, eyebani polele ete Nkolo na biso abimaki na libota ya Yudea, mpe mpo na libota ya yudea, Moyize alobaki eloko moko te na oyo etali banganga-Nzambe.
15 Mpe likambo oyo tozali kolobela ekomi polele penza; ete nganga-Nzambe mosusu asi'abimi, ye oyo akokani na Meikisedeki.
16 Akomaki nganga-Nzambe na lolenge ya bitinda ya mibeko ya bomoto te, kasi na lolenge ya nguya ya bomoi oyo ekufaka te.
17 Pamba te batatola boye mpo na ye: "Ozali nganga- Nzambe mpo na libela lokola Melkisedeki."
18 Mibeko oyo ya liboso batiaki pembeni, mpo ezalaki na bolembu mpe ezalaki na tina te,
19 pamba te Mibeko ekomisaki ata eloko moko te eloko ya kokoka. Kasi elikya oyo eleki kitoko eye; na nzela na yango nde tozali kopusana pene-pene na Nzambe.
20 Mpe makambo yango esalamaki na ndayi oyo Nzambe akataki! Bato mosusu tango bakomaki banganga-Nzambe, Nzambe alapaki ndayi te mpo na bango,
21 kasi Yesu akomaki nganga-Nzambe na ndayi, tango Nzambe alobaki na ye: "Nkolo alapi ndayi, mpe akobongola makanisi na ye te: Ozali nganga-Nzambe mpo na libela."
22 Mpo na ndayi wana nde Yesu akoma elikya ya boyokani oyo eleki kitoko penza.
23 Bango, bazalaki banganga-Nzambe ebele. Pamba te liwa ezalaki konkangisa bango nzela mpo basala tango nyonso mosala na bango.
24 Kasi Yesu, lokola azali na bomoi mpo na libela, azali na bonganga-Nzambe oyo ekoki kokende epai ya moto mosusu te.
25 Yango wana azali na makoki mpo na kobikisa, sik'oyo mpe na batango nyonso baoyo bazali koya epai ya Nzambe na nzela na ye Pamba te azali tango nyonso na bomoi mpo na kobondela na tina na bango.
26 Pamba te, mokonzi ya banganga-Nzambe ya boye, ye nde akokaki mpo na biso: azali mosantu, azali na likambo ata moko te, azali peto, azali ya kokabwana na bato ya masumu, mpe Nzambe atombola ye likolo penza koleka likolo.
27 Ye azali lokola bakonzi ya banganga-Nzambe mosusu te, azali na posa te ya kotumbaka mbeka mokolo na mokolo, liboso mpo na masumu na ye moko, mpe na sima mpo na masumu ya bato. Atumbaki mbeka mpo na masumu na bango mbala moko mpo na libela, tango amikabaki ye moko.
28 Pamba te, Mibeko etiaka bakonzi ya banganga-Nzambe, bato oyo bazali na bolembu; kasi ndayi, oyo eyaki sima ya mibeko, etiaki Mwana, oyo Nzambe akomisa moto ya kokoka mpo na libela.
BA-EBREO 8
1 Mama na likambo ya oyo tozali koloba, yang'oyo: Tozali na mokonzi ya banganga-Nzambe ya ndenge wana oyo avanda na loboko ya mobali ya kiti ya Nzambe Mokonzi-monene oyo azali na Likolo,
2 mpe oyo azali kosala mosala na kati ya Esika ya bosantu, ndako ya kapo ya solo-solo oyo Nkolo asala, kasi esalama na moto te.
3 Mpe lokola mokonzi nyonso ya banganga-Nzambe batiaka ye mpo na kopesa makabo, mpe mpo na kotumba mbeka; yango wana, tina ezalaki mpe ete Yesu mpe azala na eloko ya kopesa lokola makabo.
4 Soki azalaki na mokili, mbele alingaki kozala nganga-Nzambe te, pampa te banganga-Nzambe bazali oyo bapesaka makabo na ndenge Alibeko etindaka.
5 Bazali kosala mosala na Esika ya bosantu oyo ezali kaka elongi mpe elilingi ya oyo ezali na Likolo. Yango wana, Moyize, tango alingaki kotonga ndako ya kapo, Nzambe akebisaki ye boye: "Tala malamu, mpo ete osala biloko nyonso na lolenge ya oyo balakisaki yo likolo ya ngomba."
6 Kasi sik'oyo, Yesu azwi mosala oyo eleki malamu, pamba te ye azali moto oyo azongisaka bondeko na boyokani oyo ezali malamu koleka, oyo evandi likolo ya bilaka ya malamu mingi penza.
7 Pamba te, soki boyokani oyo ya liboso ezalaki na mabe te, mbele tina ya koluka oyo ya mibale elingaki kozala te.
8 Kasi Nzambe amonaki mabe na bato mpe alobaki: "Nkolo alobi: mikolo ekoya nakotia boyokani ya sika elongo na bato ya Isayele mpe elongo na bato ya Yudea.
9 Boyokani yango ekozala te lokola boyokani oyo natiaki elongo na bakoko na bango, tango nakamataki bango na loboko mpo na kobimisa bango na Ezipito. Pamba te bakangamaki na boyokani na ngai te, mpe natikaki bango, Nkolo alobi bongo.
10 Nkolo alobi: tala boyokani oyo nakotia elongo na bato ya Isayele sima ya mikolo wana. Nakotia Mibeko na ngai na makanisi na bango mpe nakokoma yango likolo ya mitema na bango. Nakozala Nzambe na bango, mpe bango bakozala bato na ngai.
11 "Moto moko te akoteya moninga na ye, to mpe moto moko te akoteya ndeko na ye ete: "Yeba Nkolo!" Pamba te, bango nyonso bakoyeba ngai, kobanda na bana mike kino na bakolo.
12 "Pamba te, nakolimbisa mabe na bango, mpe nakokanisa masumu na bango lisusu te."
13 Awa Nkolo abengaki boyokani wana "Boyokani ya Sika", akomisi boyokani oyo ya liboso, ya kala; nzokande oyo ekomi ya kala mpe enuni, ekomi pene mpo na kolimwa."
BA-EBREO 9
1 Boyokani oyo ya liboso ezalaki na mibeko mpo na kosambela Nzambe; ezalaki mpe na esika ya bosantu oyo ezalaki ya mokili oyo.
2 Batiaki ndako ya kapo. Bongo eloko oyo batielaka mwinda, mesa, mpe mapa oyo bapesi makabo na Nzambe, ezalaki na kati ya eteni na yango ya liboso. Bazalaki kobenga eteni yango: "Esika ya bosantu".
3 Mpe sima ya rido ya mibale, ezalaki esika oyo bazalaki kobenga "Esika eleki bosantu".
4 Mesa ya wolo oyo batumbelaka malasi, mpe sanduku ya boyokani oyo ezalaki ya kozipama na wolo bipai nyonso, ezalaki na kati ya eteni yango. Sanduku yango ezalaki na eloko ya wolo oyo ezalaki na mana, nzete ya Aron oyo ebimisaki makasa, mpe mabanga epai maloba ya boyokani ezalaki ya kokomama.
5 Mpe na likolo ya sanduku, ba-Sheriben ya nkembo bazalaki kozipa esika ya bolimbisi ya masumu na molili ya mapapu na bango. Kasi tokoki te sik'oyo kolobela makambo oyo na molayi nyonso.
6 Awa bazalaki kobongisa biloko nyonso na lolenge wana, banganga-Nzambe bazalaki kokota mbala na mbala na eteni ya liboso ya ndako ya kapo, mpo na kosala mosala na bango.
7 Kasi na eteni oyo ya mibale, kaka Mokonzi ya banganga- Nzambe nde azalaki kokota kuna, mpe mbala moko kaka na mbula. Azalaki komema makila oyo azalaki kopesa makabo na Nzambe mpo na ye moko, mpe mpo na masumu ya bato.
8 Molimo Alosantu alakisi ete, nzela oyo ememaka kino na esika oyo eleki bosantu efungwami naino te, lokola ndako ya kapo ya liboso ezali naino kopikama.
9 Yango ezali elembo mpo na tango ya lelo; ezali kolakisa ete makabo mpe bambeka oyo bapesaka na Nzambe ezali na makoki te mpo na kopetola mitema ya bato oyo basambelaka Nzambe na ndenge wana.
10 Pamba te, yango ezalaki kaka makambo etali biloko ya kolia, ya komela, mpe lolenge mingi ya komipetola; ezalaki mibeko ya bomoto oyo eyandaki na makasi penza kino na tango Nzambe akobongisa makambo nyonso.
11 Tango Kristo ayaki lokola mokonzi ya banganga-Nzambe, mpo na kopesa biso biloko oyo asi'azweli biso, alekaki na ndako ya kapo oyo eleki monene, mpe oyo ezali malamu mingi koleka, oyo esalami na maboko ya bato te, elingi koloba: oyo ezali ya mokili oyo te.
12 Akotaki na esika eleki bosantu mbala moko mpo na libela; apesaki makila ya bantaba te to mpe ya bana ya ngombe te, kasi apesaki makila na ye moko. Mpe na ndenge wana nde, azwelaki biso kokangolama ya seko.
13 Pamba te, soki makila ya bantaba na oyo ya bangombe ya mibali, mpe putulu ya ngombe ya mwasi oyo basopaka likolo ya bato oyo bazali mbindo, ekomisaka peto mpo na bopeto ya nzoto,
14 esengeli toyeba ete makila ya Kristo. ye oyo, na nzela ya Molimo ya seko, amikabaki ye moko epai ya Nzambe lokola likabo oyo ezangi bosoto, ekopetola mitema na biso na misala oyo ememaka na liwa, mpo ete tokoka kosalela Nzambe ya bomoi!
15 Yango wana, Kristo azali moto oyo azongisi Boyokani ya Sika, mpo ete bato oyo Nzambe abenga bakoka kozwa bomengo ya seko oyo Nzambe alaka bango. Mpe bakoki kozwa bomengo yango, pamba te Kristo asi'akufa lokola eloko oyo bapesa mpo na kokangola bango na masumu oyo basalaki na tango bazalaki na nse ya bokonzi ya boyokani ya liboso.
16 Pamba te, soki moto akomi mokanda mpo ete mokolo akokufa biloko na ye ekoma ya moto boye, moto wana liboso ete azwa biloko yango, esengeli ete ye oyo akomaki mokanda akufa liboso.
17 Pamba te mokanda yango ezwaka makasi kaka soki moto oyo akomaki yango akufi. Kasi soki moto oyo akomaki yango azali naino na bomoi, mokanda yango ezalaka na makasi te.
18 Yango wana tango boyokani ya liboso ebandaki, basopaki makila.
19 Pamba te, tango Moyize asilisaki kotanga mitindo nyonso ndenge yango ekomamaki na kati ya Mibeko, akamataki makila ya bana ngombe, elongo na oyo ya bantaba, elongo na mayi, elamba ya lino ya motane mpe etape ya nzete ya Izope, bongo asopelaki buku mpe bato nyonso.
20 Alobaki: "Oyo ezali makila ya boyokani, oyo Nzambe atindaki bino mpo na kobatela."
21 Lolenge moko mpe asopaki makila likolo ya ndako ya kapo mpe likolo ya biloko nyonso oyo bazalaki kosalela losambo.
22 Pamba te, na lolenge ya Mibeko, biloko nyonso ezali kokoma peto na nzela ya makila; mpe bolimbisi ya masumu ezali te soki makila esopani te.
23 Bongo tina ezalaki ete, biloko oyo ezalaki bililingi ya biloko oyo ezali na Likolo epetolama na bambeka wana, kasi biloko ya Likolo yango moko epetolami na bambeka ya malamu mingi koleka oyo wana.
24 Pamba te, Kristo akotaki te na esika ya bosantu oyo esalamaki na maboko ya bato, oyo ezalaki kaka elilingi ya oyo ya solo; kasi akotaki na Likolo penza, mpo ete amonana sik'oyo liboso na Nzambe mpo na biso.
25 Mpe lisusu, ezali mbula na mbula nde mokonzi ya banganga-Nzambe azalaki kokota na esika ya bosantu elongo na makila oyo ezalaki ya ye te; kasi Kristo akotaki kuna te mpo amikabaka mbala mingi.
26 Soki ezalaki bongo, mbele Kristo alingaki konyokwama mbala mingi banda na ebandeli ya mokili. Kasi sik'oyo, amonani mbala moko kaka, na suka ya batango, mpo na kolongola masumu na nzela ya mbeka na ye.
27 Mpe, lokola esi'ebongisama ete moto nyonso akufa mbala moko, mpe sima na yango kosambisama ekoya,
28 ndenge moko mpe, Kristo amikabaki mbala moko kaka mpo na komema masumu ya bato ebele. Akomonana mbala ya mibale, mpo na komema masumu te, kasi mpo na komema lobiko na baoyo bazali kozela ye.
BA-EBREO 10
1 Mibeko ezali kaka elilingi ya makambo ya malamu oyo ezali koya, kasi ezali bosolo na yango penza te. Yango wana, Mibeko ekoki ata moke te na nzela ya mbeka ya ndenge moko, oyo bapesaka tango nyonso, mbula na mbula, kokomisa baoyo bayaka pene-pene ya Nzambe bato ya kokoka.
2 Soki Mibeko ekokaki, mbele baoyo bapesaka bambeka wana balingaki banda kala kotika kopesa yango. Pamba te, awa balingaki kokoma peto mbala moko mpo na libela, balingaki lisusu kokanisa-kanisa masumu na bango te.
3 Kasi bambeka wana ezalaki mbula na mbula kobimisa masumu na makanisi ya bato.
4 Pamba te, ekokaki kosalama te ete makila ya bangombe na oyo ya bantaba elongola masumu.
5 Yango wana tango Kristo ayaki na mokili, alobaki: "Olingaki mbeka mpe makabo te: kasi osalaki ngai nzoto.
6 Osepelaki na bambeka ya kotumba te, mpe bambeka mpo na masumu.
7 "Bongo nalobaki: Tala nazali koya, kati na mokanda ekomama mpo na ngai, ee Nzambe, mpo na kosala mokano na yo."
8 Alobaki liboso: "Bambeka, makabo, bambeka ya kotumba, mpe bambeka mpo na masumu, olingaki yango te, mpe osepelaki na yango te. Nzokande, bambeka yango ezalaki kopesama na ndenge Mibeko ezalaki kotinda."
9 Bongo alobaki: "Tala, nazali koya mpo na kosala mokano na yo. Boye, alongolaki bambeka nyonso ya kala mpe atie mbeka ya Kristo na esika na yango."
10 Mpe ezali mpo na mokano wana, nde bakomisi biso basantu na nzela ya mbeka oyo Yesu Kristo apesaki nzoto na ye moko mbala moko mpo na libela.
11 Nganga-Nzambe nyonso atelemaka mokolo na mokolo mpo na kosala mosala na ye, mpe kopesa mbala na mbala bambeka ya ndenge moko oyo ekoki ata moke te kolongola masumu.
12 Kasi Kristo, tango apesaki mbeka moko kaka mpo na masumu, avandaki na loboko ya mobali ya Nzambe.
13 Banda tango wana, azali kozela ete Nzambe akomisa banguna na ye esika oyo makolo na ye enyataka.
14 Pamba te na nzela ya likabo kaka moko, akomisaki mpo na libela, baoyo ye apetolaki na masumu, bato ya kokoka.
15 Molimo Mosantu mpe azali kopesa biso litatoli na ye. Alobaki liboso:
16 "Tala boyokani oyo nakotia elongo na bango sima ya mikolo wana, Nkolo alobi bongo. Nakotia Mibeko na ngai na mitema na bango, mpe nakokoma yango likolo ya makanisi na bango."
17 Bongo abakisaki: "Nakokanisa masumu na bango mpe mabe na bango lisusu te."
18 Nzokande, kuna epai ezali bolimbisi ya masumu, likabo ya kopesa mpo na lisumu, ezali lisusu te.
19 Yango wana bandeko, lokola tozali na elikya mpo na kokota na Esika eleki bosantu, na nzela ya makila ya Yesu,
20 na nzela ya sika mpe ya bomoi, oyo afungolelaki biso na rido, yango nde nzoto na ye moko;
21 mpe lokola tozali na Mokonzi ya banganga-Nzambe oyo bapesa mokumba ya ndako ya Nzambe,
22 topusana pene-pene ya Nzambe na motema sembo, na elikya nyonso oyo kondima epesaka, elongo na motema oyo epetolami na makanisi nyonso ya mabe, mpe nzoto oyo esokolami na mayi ya peto.
23 Tosimba makasi elikya oyo tondimaka ete ezali ya solo. Pamba te ye oyo apesa biso bilaka akosaka te.
24 Tokengelana moko na moko na kosalisana biso na biso mpo na kolakisa bolingo mpe kosala misala ya malamu.
25 Tokima mayangani na biso te ndenge bato mosusu bamesana kosala, kasi tolendisana moko na moko, awa bomoni ete Mokolo ya Nkolo ezali kopusana.
26 Pamba te, sima ya koyeba makambo ya solo, soki tosali masumu na nko, mbeka mosusu etikali te mpo na masumu,
27 kasi esengeli kaka tozela na somo penza kosambisama mpe moto ya makasi oyo ekozikisa banguna ya Nzambe.
28 Moto oyo aboyaka kotosa Mibeko ya Moise, babomaka ye mpe "bayokelaka ye mawa te, soki batemwe mibale to misato batatoli mpo na ye."
29 Bongo bokanisi etumbu ya makasi ya ndenge nini moto oyo akozwa, ye oyo atioli Mwana ya Nzambe, amoni pamba makila ya boyokani oyo ekomisaki ye moto ya peto mpe afingi Molimo ya ngolu?
30 Pamba te toyebi ye oyo alobaki: "Ngai moto nakozongisa mabe; mpe ngai moto nakofuta. Mpe lisusu: Nkolo akosambisa, bato na ye."
31 Ezali likambo moko ya somo penza soki moto akweyi na maboko ya Nzambe ya bomoi.'
32 Bokanisa lisusu mikolo ya liboso: na mikolo yango, sima ya kozwa moi ya Nzambe, boyikaki mpiko na etumba monene ya bapasi.
33 Pamba te tango mosusu bazalaki kofinga bino mpe konyokola bino na miso ya bato; tango mosusu mpe bozalaki komona pasi elongo na bato oyo bazalaki konyokwama ndenge wana.
34 Pamba te, bosanganaki na bapasi oyo bato ya boloko bazalaki komona, mpe bondimaki na esengo nyonso ete babotola bino biloko na bino, mpo boyebaki ete bozali na bomengo ya kitoko penza mpe oyo ekowumela libela na libela.
35 Bongo bobwaka elikya na bino te; Pamba te elikya yango ezali na lifuti moko ya monene penza.
36 Pamba te, bozali na posa ya kokanga motema, mpo ete, sima ya kokokisa mokano ya Nzambe, bokoka kozwa biloko oyo alakaki.
37 "Pamba te, etikali moke, moke penza, Ye oyo azali koya akoya, mpe akowumela te.
38 Kasi moto na sembo akozala na bomoi na nzela ya kondima. Mpe soki azongi sima, nakosepela na ye te."
39 Biso tozali na molongo ya baoyo bazongaka sima te mpo na kobunga, kasi tozali na molongo ya baoyo bandimaka mpe basi'babika.
BA-EBREO 11
1 Kondima ezali kotia elikya na biloko oyo totielaka motema, mpe kondima ete osi'ozwi biloko oyo naino omoni te.
2 Ezali mpo na yango nde Nzambe andimaki bato ya tango ya kala.
3 Mpo na kondima yango wana tososolaka ete mokili esalamaki na Liloba ya Nzambe; bongo biloko oyo ezali komonana na miso esalamaki na biloko oyo ezali komonana na miso te.
4 Mpo na kondima, Abel apesaki Nzambe mbeka ya malamu mingi koleka oyo ya Kayina. Mpo na kondima, Nzambe andimaki ye ete azali moto na sembo, pamba te Nzambe andimaki makabo na ye. Mpo na kondima, Abel azali naino koloba, atako asi'akufa.
5 Mpo na kondima, bamemaki Enoki na likolo mpo ete amona liwa te; "bamonaki ye lisusu te, mpo Nzambe amemaki ye. Pamba te, liboso ete bamema ye, batatolaki mpo na ye ete: azalaki kosepelisa Nzambe."
6 Nzokande, moto moko te akoki kosepelisa Nzambe soki azangi kondima. Pamba te, moto oyo azali kopusana pene-pene na Nzambe, esengeli andima ete Nzambe azali mpe apesaka lifuti na baoyo balukaka ye.
7 Mpo na kondima, Nzambe tango akebisaki Nowa mpo na makambo oyo ezalaki naino komonana te, atosaki Nzambe mpe atongaki masuwa mpo na kobikisa libota na ye. Mpo na kondima na ye, akatelaki mokili etumbu mpe akomaki mozwi na bosembo oyo eyaka na nzela ya kondima.
8 Mpo na kondima, Nzambe tango abengaki Abraham mpo na kokende na mokili oyo asengelaki kozwa sima lokola bomengo, atosaki mpe akendaki, atako ayebaki te epai azalaki kokende.
9 Mpo na kondima, asalaki ndako na ye na mokili ya elaka lokola mopaya na ekolo ya bapaya; azalaki kovanda na bandako ya kapo elongo na Izaki mpe Zakob, baoyo basengelaki kozwa bomengo elongo na ye na elaka wana moko.
10 Pamba te, azalaki kozela vile oyo ezali na bafondasio oyo ebukanaka te, oyo Nzambe ye moko azali mobongisi mpe motongi na yango.
11 Mpo na kondima, Sara mpe azwaki nguya ya kozwa zemi, atako bambula na ye ya kobota esi'elekaki; Pamba te andimaki ete ye oyo apesaki ye elaka akosaka te.
12 Yango wana mpe, wuta na moto moko oyo akomaki mpaka pene-pene ya kokufa - "bato babotamaki, oyo bazali ebele lokola minzoto ya likolo mpe lokola zelo ya libongo ya ebale, oyo bakoki kotanga te."
13 Bato wana nyonso bakufaki kati na kondima, mpe bazwaki te biloko oyo Nzambe alakaki bango; bamonaki yango kaka mpe bapesaki yango mbote na mosika. Mpe, bandimaki ete bazalaki bapaya mpe baleki nzela na kati ya mokili.
14 Baoyo balobaka makambo ya ndenge wana, balakisaki polele ete bazali koluka mokili na bango moko.
15 Soki bakanisaki lisusu mokili oyo bango batikaki, mbele balingaki kozala na tango mpo na kozonga kuna.
16 Kasi sik'oyo, bazali koluka mokili moko ya kitoko penza, elingi koloba: mokili ya Likolo. Yango wana Nzambe azali na soni te mpo ete babenga ye Nzambe na bango, pamba te abongisela bango vile.
17 Mpo na kondima, tango Nzambe amekaki Abraham, akabaki Izaki lokola mbeka. Mpe ye oyo azwaki bilaka, akabaki mwana na ye ya mobali kaka moko,
18 atako Nzambe alobaki na ye: "Okozala na mabota na nzela ya Izaki."
19 Abraham ayebaki ete Nzambe azali na makoki mpo na kosekwisa Izaki wuta na bakufi; mpe ya solo, Abraham azwaki Izaki wuta na bakufi.
20 Mpo na kondima, Izaki apambolaki Zakob mpe Ezawu mpo na makambo oyo ezalaki koya.
21 Mpo na kondima, Zakob, tango akomaki pene ya kokufa, apambolaki bana ya Zozef moko na moko; bongo akumisaki Nzambe, awa azalaki ya kogumbama likolo ya songe ya nzete na ye.
22 Mpo na kondima, Zozef, tango akomaki pene-pene ya suka ya bomoi na ye, alobaki makambo oyo etali kobima ya bana Isayele na Ezipito, mpe apesaki mitindo mpo na makambo oyo basengelaki kosala mpo na mikuwa na ye.
23 Mpo na kondima, baboti ya Moyize babombaki Moyize sanza misato sima ya mbotama na ye, mpo bamonaki ete mwana na bango azalaki kitoko mingi; mpe babangaki te mobeko oyo mokonzi apesaki.
24 Mpo na kondima, Moyize, tango akomaki mokolo, aboyaki babenga ye "mwana ya mwana mwasi ya Faraon."
25 Aponaki konyokwama elongo na bato ya Nzambe, na esika ya kosepela na bisengo ya masumu mpo na mwa tango ya mokuse.
26 Mpo akanisaki ete, koyoka soni oyo Kristo asengelaki koyoka, ezalaki bomengo moko ya monene penza koleka bomengo ya Ezipito: Pamba te miso na ye ezalaki kotala lifuti oyo ezalaki koya.
27 Mpo na kondima, atikaki Ezipito mpe abangaki te kanda ya mokonzi; akangaki motema, pamba te azalaki komona Nzambe oyo amonanaka te.
28 Mpo na kondima, aliaki Pake mpe apakolaki makila na ba-porte, mpo ete anzelu oyo abomaka, aboma te bana ya liboso ya Isayele.
29 mpo na kondima, bato ya Isayele bakatisaki ebale monene ya motane lokola nde ezalaki mabele ya kokawuka; kasi tango bato ya Ezipito bamekaki kokatisa, badindaki.
30 Mpo na kondima, bamur ya Zeriko ekweyaki, tango bana Isayele batambolaki nzinga-nzinga na yango mikolo sambo.
31 Mpo na kondima, Rahab mwasi ya ndumba, akufaki te elongo na baoyo baboyaki kotosa. Pamba te ayambaki na kimia nyonso bato oyo bayaki kotala Zeriko na mayele.
32 Bongo naloba lisusu nini? Pamba te nakozanga tango soki nalingi koloba mpo na Gedeon, Baraki, Samison, Zefte, David, Samuel mpe baprofeta;
33 bongo, mpo na kondima, balongaki mikili mingi, batambusaki makambo na bosembo, mpe bazwaki biloko oyo balakaki bango; bakangaki minoko ya bantambwe,
34 babomaki nguya ya moto, bakimaki mino ya mopanga; batondaki na makasi nzokande bazalaki bato ya bolembu, bakomaki bato ya makasi na etumba, mpe bakimisaki mampinga ya basoda ya bapaya;
35 basi, bazwaki bakufi na bango oyo bazongaki lisusu na bomoi. Basusu banyokwamaki mpe baboyaki bakangola bango, mpo bayebaki ete bakosekwa lisekwa moko ya kitoko penza.
36 Basusu batiolaki bango, babetaki bango bafimbo, bakangaki bango minyololo mpe babwakaki bango na boloko;
37 babambaki bango mabanga, bakataki bango biteni mibale na si, babomaki bango na mopanga, bazalaki koyenga-yenga, balataki baposo ya bameme na oyo ya bantaba, bazangaki nyonso, banyokolaki bango mpe bayokisaki bango pasi;
38 ya solo, mokili ebongaki mpo na bango te. Bayengaki-yengaki kati na bisobe, na bangomba, na mabulu oyo ezalaki na kati ya mabanga, mpe na mabulu oyo ezalaki na mabele.
39 Baoyo nyonso, atako Nzambe andimaki bango mpo na kondima na bango, nzokande moko te na kati na bango azwaki biloko oyo Nzambe alakaki bango.
40 Pamba te Nzambe abongisaki mabongisi ya kitoko penza mpo na biso; alingaki ete bakoka kokoma bato ya kokoka elongo na biso.
BA-EBREO 12
1 Yango wana, lokola batemwe ebele penza bazingi biso, tobwaka mikumba nyonso mpe masumu oyo ezingi biso bipai na bipai, mpe tokima mbangu na molende nyonso na momekano ya mbangu oyo ezali liboso na biso.
2 Tika ete miso na biso etala kaka Yesu, ye oyo azali moto oyo
abandaka mpe akokisaka kondima na biso, ye oyo, mpo na esengo oyo ezalaki liboso na ye, akangaki motema tango babomaki ye na ekulusu, ayokaki soni te, mpe sik'oyo avandi na loboko ya mobali ya kiti ya Bokonzi ya Nzambe.
3 Bokanisa ye oyo akangaki motema liboso ya tembe ya ndenge wana epai ya bato ya masumu, mpo ete bolemba te mpe bokweyisa molende na bino te.
4 Na etumba na bino na masumu, moto moko te naino abundi etumba kino makila etanga.
5 Boni, bosi'bobosana maloba ya kolendisa oyo Nzambe alobaki na bino lokola bana na ye? "Mwana na ngai, kotiola etumbu ya Nkolo te, mpe kolemba te tango ye azali kopamela yo.
6 "Pamba te Nkolo apesaka etumbu na baoyo ye alingaka, mpe abatelaka baoyo nyonso ye ayebi ete bazali bana na ye."
7 Bokanga mitema na bapasi na bino: Nzambe azali kosalela bino lokola bana. Pamba te, mwana nini oyo tata apesaka ye etumbu te?
8 Soki bapesaka bino etumbu te ndenge bana nyonso bazwaka, wana elakisi ete bozali bana ya makangu, kasi bana penza te.
9 Kutu biso nyonso tozalaki na batata ya mosuni; bazalaki kopesa biso bitumbu, mpe tozalaki kotosa bango mpo na yango. Bongo tokoleka kotosa te Tata na biso ya Likolo mpo tozala na bomoi?
10 Batata na biso bazalaki kopesa biso bitumbu mpo na mwa tango moke, ndenge bango moko bazalaki kolinga; kasi Nzambe apesaka biso etumbu mpo na bolamu na biso, mpo ete tokoka kosangana na bosantu na ye.
11 Moto moko te soki bapesi ye etumbu amonaka yango lokola likambo ya esengo, ezalaka likambo ya mawa. Kasi na sima, etumbu ebotaka mbuma ya bosembo mpe ya kimia, epai ya moto oyo azwaki yango.
12 Yango wana, "botombola maboko na bino oyo ebandi kozwa bolembu mpe bokembisa mabolongo na bino oyo ebandi kolemba.
13 Bosalela makolo na bino banzela oyo etengama te, mpo ete lokolo oyo ezali kotambola tengu-tengu, ebeba libela te, kasi ebika."
14 Bosala makasi mpo na kozala na kimia na bato nyonso mpe kozala na bomoi ya bosantu. Pamba te soki bomoi ya bosantu ezali te, moto moko te akoki komona Nkolo.
15 Bomibatela malamu mpo ete moto moko te azanga ngolu ya Nzambe, mpe, mpo ete mosisa moko te ya bololo ebima kati na bino, oyo ekoki kobimisa mobulu mpe kobebisa bato ebele.
16 Moto moko te akoma moto ya ekobo to mpe oyo atiolaka makambo ya Nzambe lokola Ezawu, oyo atekaki bokonzi na ye ya bokulutu mpo na biloko ya kolia.
17 Sima na yango, ndenge boyebi, tango alingaki kozwa lipamboli na ye; azwaki yango te. Pamba te azwaki nzela te mpo na kobongola makanisi ya tata na ye, atako alukaki yango na mayi na miso.
18 Pamba te, naino bopusani te pene-pene na ngomba oyo bakoki kosimba mpe oyo ezali kopela moto; to mpe na molili, to mpe na molili ya makasi penza, to mpe na mopepe ya makasi;
19 to mpe na lokito ya kelelo, to mpe na mongongo oyo ezali koloba, na ndenge ete, baoyo bayokaki yango babondelaki ete eloba na bango lisusu te.
20 Pamba te, bakokaki te kosimba etinda oyo apesaki bango: "Ata soki nyama asimbi ngomba, esengeli baboma yango na mabanga."
21 Lokola makambo yango ezalaki somo mingi, yango wana Moyize alobaki: "Nazali kobanga mpe kolenga."
22 Kasi bino, bosi'bopusana pene-pene na ngomba ya Siona, pene-pene na Yeruzalem ya Likolo, vile ya Nzambe ya bomoi. Bosi bopusana pene-pene ya baanzelu bankoto na bankoto oyo bazali na feti,
23 pene-pene na lingomba ya bana ya Nzambe ya liboso, baoyo bakombo na bango ekomama na Likolo. Bosi' bopusana pene-pene na Nzambe, zuzi ya bato nyonso; pene-pene milimo ya bato sembo baoyo basi'bakoma bato ya kokoka.
24 Bosi 'bopusana pene-pene na Yesu Mozongisi bondeko ya Boyokani ya Sika, mpe pene-pene ya makila na ye oyo esopanaki, makila oyo elobaka malamu koleka makila ya Abel.
25 Bokeba: boboya te koyoka ye oyo azali koloba. Pamba te soki baoyo baboyaki koyoka ye oyo azalaki kokebisa bango na mokili, bazwaki nzela te ya kokima etumbu, bongo ndenge nini biso tokokima kozwa etumbu, soki toboyi koyoka ye oyo azali kokebisa biso wuta na Likolo?
26 Na tango wana mongongo na ye eningisaki mokili, kasi sik'oyo apesi elaka oyo: "Mbala moko lisusu, nakoningisa kaka mokili te, kasi na likolo mpe."
27 Maloba oyo ""mbala moko lisusu", ezali kolakisa ete: biloko oyo ekoki koningana, oyo esalama, ekobongwana, mpo ete oyo ekoki koningana te etikala."
28 Yango wana, lokola tokozwa bokonzi oyo ekoningana te, tozongisa matondi mpe tosalela Nzambe na ndenge oyo esepelisaka ye, na botosi mpe na kobanga.
29 Pamba te, Nzambe na biso azali moto oyo ezikisaka.
BA-EBREO 13
1 Tika ete bolingo ya bondeko ewumela kati na bino.
2 Bobosanaka te koyamba bapaya na ndenge ya malamu, pamba te na kosala bongo, bato mosusu bayambaki baanzelu, mpe bayebaki te ete bayambaki baanzelu.
3 Bokanisaka bato oyo bazali na boloko,lokola nde bino moko mpe bozali bato ya boloko elongo na bango; bokanisaka bato oyo bazali komona pasi, lokola nde bino moko mpe bozali komona pasi.
4 Tika ete moto nyonso atosa libala; mpe mbeto ya libala esengeli ezala peto, pamba te Nzambe akosambisa baoyo basalaka ekobo mpe baoyo basalaka pite.
5 Bozala na lokoso ya mbongo te, mpe bosepelaka na oyo bozali na yango. Pamba te Nzambe alobaki: "nakotika yo te, nakosundola yo te!"
6 Bongo tokoki koloba na elikya nyonso: "Nkolo azali mosungi na ngai, nakobanga eloko moko te. Bongo batu bakoki kosala ngai nini?"
7 Bokanisaka bakambi na bino, oyo bateyaki bino Liloba ya Nzambe. Bokanisaka bizaleli oyo bazalaki na yango mpe ndenge bakufaki, mpe bolanda ndakisa ya kondima na bango.
8 Yesu Kristo azali ndenge moko, lobi, lelo, mpe libela na libela.
9 Botika te ete bakosa bino na mateya ya ndenge na ndenge mpe ya lokuta. Pamba te, ezali malamu ete mitema na biso ezwa makasi na nzela ya ngolu ya Nzambe, kasi na nzela ya kotosa te mibeko oyo etali biloko ya kolia ; Pamba te mibeko yango esalisaka te baoyo batosaka yango.
10 Tozali na mesa epai topesaka makabo, mpe banganga-Nzambe oyo basalaka mosala na kati ya ndako ya kapo bazali na ndingisa te mpo na kolia.
11 Mokonzi ya banganga-Nzambe amemaka makila ya banyama na Esika eleki bosantu mpo na bolimbisi ya masumu, kasi banzoto ya banyama yango bazalaki kotumba yango na libanda ya mboka.
12 Yango wana Yesu mpe akufaki na libanda ya mboka, mpo ete akomisa bato bosantu na nzela ya makila na ye moko.
13 Yango wana, biso mpe, tokende epai na ye na libanda ya mboka, mpe tondima koyoka soni oyo ye ayokaki.
14 Pamba te, awa, tozali na vile oyo ya libela te, kasi tozali koluka vile oyo ezali koya.
15 Yango wana na nzela ya Yesu, topesaka Nzambe tango nyonso likabo oyo epesaka ye lokumu, elingi koloba: tokumisaka kombo na ye.
16 Bobosanaka te kosala makambo ya malamu mpe kosalisa bato mosusu, pamba te yango ezali makabo oyo esepelisaka Nzambe.
17 Botosaka bakambi na bino mpe bolandaka mitindo oyo bapesaka bino. Pamba te, bango bazali bakengeli ya milimo na bino, mpe basengeli kotalisa Nzambe ndenge basalelaki mosala na bango. Botosa bango mpo ete basala mosala na bango na esengo, kasi na pasi na motema te, pamba te yango ekosalisa bino te.
18 Bobondelaka mpo na biso, pamba te toyebi solo ete mitema na biso ezali peto, mpe tolingi kozala na ezaleli ya malamu na makambo nyonso.
19 Nasengi bino ete bobondela, mpo ete Nzambe apesa ngai makoki ya kozongela bino noki.
20 Tika ete Nzambe ya kimia, ye oyo, na nzela ya makila ya Boyokani ya seko, asekwisaki wuta na bakufi Nkolo na biso Yesu, oyo azali mobateli monene ya bampate,
21 apesa bino makoki ya kokokisa misala nyonso ya malamu mpo bosala mokano na ye, mpe akoka kosala kati na biso, na nzela ya Yesu Kristo, oyo ezali kosepelisa ye. Tika ete nkembo ezala na ye libela na libela! Amen.
22 Bandeko, nabondeli bino ete boyamba malamu maloba na ngai ya kolendisa, pamba te nakomeli bino kaka mokanda ya mokuse.
23 Nalingi boyeba ete ndeko na biso Timote basi'babimisaki ye na boloko. Soki akomi noki, nakoya elongo na ye mpo na kotala bino.
24 Bopesa mbote na bakambi na bino nyonso mpe na basantu nyonso. Bandeko ya Itali batindeli bino mbote.
25 Tika ete ngolu na Nzambe ezala na bino nyonso! Amen .
Mapamboli na moto oyo aboyaka kolanda toli ya bato ya mabe,
oyo atelemaka te na nzela ya bato ya masumu, mpe avandaka esika moko te na batioli.
BANZEMBO 1: 1
Mapamboli.com 2018 . Copyright. Un site en Lingala, pour la diffusion et partage de la Bible. Site associatif, sans but lucratif publié par Jupé BONGOLO. Siège : 1 rue Fleutet 74100 Annemasse (France).
MAPAMBOLI. COM


text:
Retour au blog Music de ndombolhino-music
Visiteur, Posté le jeudi 27 septembre 2012 07:44
mm si brigade héritier doit être punis si nous sommes arrive sur ce point ce la faute de werrason
Visiteur, Posté le dimanche 23 septembre 2012 14:47
Mawa ya trop pour Werrason putain
eliudpro, Posté le mardi 18 septembre 2012 09:46
c grave si wmm il ya c histoire www.eliudpro.blogspot.com
Visiteur, Posté le vendredi 14 septembre 2012 18:09
werrason doit punir heritier , il doit montrer l'exemple qu'il est pour la paix
Visiteur, Posté le jeudi 13 septembre 2012 18:14
neti kaka alingi azonga quartier latin epai etoile naye ebimaki makasi, ye na kerozene, ba meka demande on ne sait jamain , mopao aza naye papa na bango po ba chauffer lisusu ndenge ya album effrakata, on dirait soif to posa kozonga eza, tala ba souvenir ba bercy ,ba lincolne center ba tourner partout na mopao bakomaki ba beaux garcons, brigadier bouler yo na kerozene
Visiteur, Posté le jeudi 13 septembre 2012 17:07
brigade vraiment stp kende apaya fally ipupa ekosala mua genre!!!!!!!!!!!!!! transfert de l annee !!!!!!!!!!!!!!! kende na fally felly tyson akomi deja FFB
,fally ipupa,felly tyson,Brigade!!!!!!!!!!!!!!!! POWER!!!!!!!!!!ekosimba maber
Visiteur, Posté le jeudi 13 septembre 2012 17:03
werra si t un boss heritier doit se barrer!!!!!!!!!!!!!!! g confiance
Visiteur, Posté le jeudi 13 septembre 2012 17:00
merde!!!!!! casse toi heritier!!!!!!!!!!!!!! casse toi on veut plus de toi!!!!!!!! barre toi gro con
Visiteur, Posté le jeudi 13 septembre 2012 15:53
heritier doit partir on attend juste que werra confirme!!!!!
denisndjimbo-960, Posté le jeudi 13 septembre 2012 04:55
pardon baza en plein studio basala mutu mususu mabe tsée ca va mettre le prochain en danger reparer dans l'amiable svp
VisiteurWEWA, Posté le mercredi 12 septembre 2012 14:11
mr laisser nous manger café,nous les kuluna pas besoin de francophonie de il y a un chantal ici .hertier bouteile ban sur brigade le sand couler comme kalamu.ns ngandzi contre heritier..putain il faut reponse kuluna de paris.grrrrrrr.
Visiteur, Posté le mercredi 12 septembre 2012 13:56
est ce que quelkun peut mexpliquer ce qui lui est arrivée en francais svp ?! je suis de musique congolaise mais je ne comprend pas le lingala.
merci d'avance =)
Visiteur, Posté le mercredi 12 septembre 2012 11:13
werra vire heritier
brigade kende epaya fally ipupa merci
Visiteur, Posté le mercredi 12 septembre 2012 11:11
il est con il se fait niquer et il revient dans le groupe normal pfff idiot
Visiteur, Posté le mercredi 12 septembre 2012 11:11
naza fan ya maison mere donc je demande a werra serieusement de virer watamerde merci
Visiteur, Posté le mardi 11 septembre 2012 16:35
BINO BOZALA SINCERES NA NDENGE YA COMPLEXE TE, NAZO TUNA BINO HERITIER NA MERLIN BOUTON NANI ALEKI KO YEMBA? BO PESA REPONSE, VOIX YA HERITIER AZA VOIX YA STUDIO, YA BA CONCERTS TE. NDOOOOOOOOOOOOOOOOOOOOOOOOKI HERITIER WATAKUNDU, OLINGAKI KO DAME BOUTON, OLINGI LISUSU KOLIA BRIGADE, SOKI BRIGADE ALONGUE WENGE NGA NAKO BETAYO AWA NA POTO, NAZO KOSA YOTE, NAYEBI KOTE OKOMELAKAWA. KOKANISAKATE KE OZA PUR PETIT YA WERRA , PETIT WERRA EZAKA MOTO C'EST SANKARA DEKUNTA..... NDOOOOOOOOOOOOOOOOOOKIIIIIIIIIIIIIIIIIIIIIIIIIII YANGO OBAKA ATA KOLATATE, BRIGADE ALEKI YO MOSALA POYE A DEFANDA WENGE PE AKIMISA CELEO ET YO OSI OKIMISA NANI NA WENGE....ORGUEILLEUX. OEBI KO COMPOSER TE BANZEMBO NIONSO YAKO SOMBA. BATO OYO BA ZO KUMBISA HERITIER AWA LIBOLO YA BA MAMA NA BINO. EZA NGA MUANA POTO PE MUANA BRAZZA. FAN YA WENGE YAMAKILA. HERITIER OZALISUSU MUSICIEN NANGATE. SOKI NAMONI YO NAPOTO OZOLELA, LOKOLA OTAMBOLAKA NA BAYANKE, NGANDE NAKO BETA BINO NABA YANKE NAYO, PO NGA NA ZA CENTURE ROUGE NA JUDO, CEINTURE ROUGE NA KARATE, CEINTURE ROUGE NA TAIKONDO, CENTURE NOIRE NA BOXE. YUMA. BONNE GUERISON BRIGADE!!!!!!!!!!!!!!!!!!!!!!!!!!!!!!!!!!!!!!!!!!!!!!!!!!!!!!!!
Visiteur, Posté le mardi 11 septembre 2012 16:17
BINO BOZA BANDOKI AWA, BOZO SEPELA NALIKAMBO OYO HERITIER A SALI . BRIGADE A DEMONTRER YANGO SANS CONTESTE EZA HERITIER MOTO AZOKISAKI YE. MAIS YO HERITIER CARRIERE NAYO E VIDER NA MINUTE OYO. IL FAUT BOYEBAKA KE NA KIN APRES BILL NA ANIMATION EZA BRIGADE, NA MINUTE OYO MOTO AZO BANGISA BRIGADE AZATE........ BONNE GUERRISON BRIGADE NGA NAZA MUANA BRAZZA NA FANDAKA NA POTO!!!!!!!! NAZO LUKA PE NUMERO NAYO YA TELEPHONE!!!!!!
Visiteur, Posté le mardi 11 septembre 2012 15:45
botika kokosa mwana batu ko,babundaki na batu ya collegue na ye ,vieux na bango abomi moto,likambo eleki nango les linges sales se lavent en famille.boza kotinda ye alongua brigade famille na ye nionso ba vivaka na sima na ye,soki akeyi epai ya fally kuna eza groupe d'accompagnement ba opportunité wana ya wmm akozala nango?abeta pe AR ya poto aulieu azua fungola ya paradis kidiba akosuka wapi?bino kaka oyo boza kokosaye soki akoti ndaku boko lacher ye. epayi ya le quadra akozua ye po kaka asakana na ye po afinga trop.epai ya ferre aza na ye kutu likolo pas la peine soki vieux werra aza koloba ya solo azonga na ye kaka kuna quoi.est ce que heritier aza exaucé po brigade andima bilobela wana?? atimba en plus bazokisi ye makila wana ekende mayi? TINGAMA BANGO BRIGADE SILISA BA ENGAGEMENT YA BATU OZUI ZUI NA MIKILI eloko ekosala bango jalousie ya mpiaka eza na bango kuna bazuaka lisusu mbongo te yango bazakoyokela yo likunia.atalaku ata embargo ya diapora ozolia hertier kakol bakozua wapi?? àpart le bogard mutu aza na mutu azo simba ye bango nionso mpavala banda embargo esalama yango ekomisa bango méchant. na yo pe werra senga kaka diaspora pardon po galere ya ba musicien esila sans poto stratégie nini okosala ??na ba concert ya la samba ?? KULUNA ye moko kolia ya pamba pasi akofuta tIcket ndenge nini? tala nombre ya batu baza sima na yo okoka combat ya cage? SURVIVOR lokola j.b mpiana???? makasi ya nzambe????
Visiteur, Posté le mardi 11 septembre 2012 15:41
Brigade kolanda ba jaloux tè. biso ba fans ya wenge tolingiyo fort. Héritier wata tokosilisa ye carriere. bonne guérrison to zela yo obetela biso ba cris ya kitoko!!!!!! sakana nayangooooooo
fan de maison mere, Posté le mardi 11 septembre 2012 14:22
yo sois disant fan club ya heritier liboma na yo oyoki nyama imbecile mutu ba zokisi boyé ozo zua pé courage ya ko kumisa lisusu heritier oza liboma to nini et puis d'ailleur kaka na maison mere ba musiciens pé ba leki heritier bazali tozua kaka deplick entré na yé na maison mere carton di boni boyé ko heritier aza mabe en plus aza ingrat boyébiyé bien té a fanda epayi ya ferre na celeo mais na suka a finga ferre mutu oyo kutu tilelo chanteur oyo a leki ferre na maison mere to mona té et puis a finga na celeo ingrat niama tozua yé awa a ko mona
Design by lequipe-skyrock - Choisir cet habillage
Abonne-toi à mon blog ! (12 abonnés)


text:
Tags : Chapter 01 , read Yawaraka na Yubisaki 01 raw,read Yawaraka na Yubisaki 01 raw scans online,Yawaraka na Yubisaki 01 raw manga,Yawaraka na Yubisaki 01 raw scans.zip,Yawaraka na Yubisaki 01 online,Yawaraka na Yubisaki 01 zip,Yawaraka na Yubisaki 01 rar,Yawaraka na Yubisaki 01 chapter,Yawaraka na Yubisaki 01 raw pics,Yawaraka na Yubisaki 01 raw spoiler,Yawaraka na Yubisaki 01 en,Yawaraka na Yubisaki 01 chap,Yawaraka na Yubisaki 01,Yawaraka na Yubisaki 01 high quality,Yawaraka na Yubisaki 01 manga raw scan,Yawaraka na Yubisaki 第01話,Yawaraka na Yubisaki 第01話.zip,Yawaraka na Yubisaki 第01話.rar
Page 1
Previous Chapter
Back
Page 1
Next Page
Next Chapter


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
Mitángo 33:1-56
33 Talá mibembo ya bana ya Yisraele oyo babimaki na mokili ya Ezipito,+ engebene mampinga+ na bango, na lobɔkɔ ya Moize ná Arona.+2 Mpe Moize azalaki kokoma bisika oyo bazalaki kolongwa, mobembo na mobembo, na kolanda etinda ya Yehova; mpe talá mibembo oyo basalaki, longwa na esika moko tii na esika mosusu:+3 Mpe balongwaki na Ramesese+ na sanza ya liboso, na mokolo ya zomi na mitano ya sanza+ ya liboso. Kaka na mokolo oyo elandaki elekeli,+ bana ya Yisraele babimaki mabɔkɔ likoló, na miso ya Baezipito nyonso.+4 Na ntango nyonso wana, Baezipito bazalaki kokunda baoyo Yehova abomaki na kati na bango, elingi koloba, bana nyonso ya liboso;+ mpe Yehova apesaki banzambe na bango bitumbu.+5 Bongo bana ya Yisraele balongwaki na Ramesese+ mpe bakendaki kotya kaa na Sukote.+6 Na nsima, balongwaki na Sukote mpe bakendaki kotya kaa na Etame,+ oyo ezali na ndelo ya esobe.7 Na nsima, balongwaki na Etame mpe bazongaki nsima epai ya Pihahirote,+ oyo etalani na Baala-zefone,+ mpe bakendaki kotya kaa liboso ya Migidole.+8 Nsima na yango, balongwaki na Pihahirote mpe balekaki na kati ya mbu+ tii na esobe+ mpe batambolaki mobembo ya mikolo misato na esobe ya Etame+ mpe bakendaki kotya kaa na Mara.+9 Na nsima, balongwaki na Mara mpe bakómaki na Elime.+ Nzokande na Elime ezalaki na maziba zomi na mibale ya mai mpe nzete ya mbila ntuku nsambo (70). Bongo bakendaki kotya kaa wana.10 Na nsima, balongwaki na Elime mpe bakendaki kotya kaa pene na Mbu Motane.11 Nsima na yango, balongwaki na Mbu Motane mpe bakendaki kotya kaa na esobe ya Sine.+12 Na nsima, balongwaki na esobe ya Sine mpe bakendaki kotya kaa na Dofeka.13 Na nsima, balongwaki na Dofeka mpe bakendaki kotya kaa na Alushe.14 Na nsima, balongwaki na Alushe mpe bakendaki kotya kaa na Refidime.+ Mpe mai ya komɛla ezalaki kuna te mpo bato bámɛla.15 Nsima na yango, balongwaki na Refidime mpe bakendaki kotya kaa na esobe ya Sinai.+16 Nsima na yango, balongwaki na esobe ya Sinai mpe bakendaki kotya kaa na Kibrote-hataava.+17 Na nsima, balongwaki na Kibrote-hataava mpe bakendaki kotya kaa na Hazerote.+18 Nsima na yango, balongwaki na Hazerote mpe bakendaki kotya kaa na Ritima.19 Na nsima, balongwaki na Ritima mpe bakendaki kotya kaa na Rimone-pereze.20 Na nsima, balongwaki na Rimone-pereze mpe bakendaki kotya kaa na Libina.21 Na nsima, balongwaki na Libina mpe bakendaki kotya kaa na Risa.22 Na nsima, balongwaki na Risa mpe bakendaki kotya kaa na Kehelata.23 Na nsima, balongwaki na Kehelata mpe bakendaki kotya kaa na Ngomba Shefere.24 Nsima na yango, balongwaki na Ngomba Shefere mpe bakendaki kotya kaa+ na Harada.25 Na nsima, balongwaki na Harada mpe bakendaki kotya kaa na Makelote.26 Na nsima, balongwaki+ na Makelote mpe bakendaki kotya kaa na Tahate.27 Nsima na yango, balongwaki na Tahate mpe bakendaki kotya kaa na Tera.28 Na nsima, balongwaki na Tera mpe bakendaki kotya kaa na Mitika.29 Na nsima, balongwaki na Mitika mpe bakendaki kotya kaa na Hashimona.30 Na nsima, balongwaki na Hashimona mpe bakendaki kotya kaa na Moserote.31 Na nsima, balongwaki na Moserote mpe bakendaki kotya kaa na Bene-yaakane.+32 Nsima na yango, balongwaki na Bene-yaakane mpe bakendaki kotya kaa na Hore-hagidigade.33 Na nsima, balongwaki na Hore-hagidigade mpe bakendaki kotya kaa na Yotebata.+34 Na nsima, balongwaki na Yotebata mpe bakendaki kotya kaa na Abrona.35 Na nsima, balongwaki na Abrona mpe bakendaki kotya kaa na Ezione-gebere.+36 Nsima na yango, balongwaki na Ezione-gebere mpe bakendaki kotya kaa na esobe ya Zine,+ elingi koloba, Kadeshe.37 Na nsima, balongwaki na Kadeshe mpe bakendaki kotya kaa na Ngomba Hore,+ na ndelo ya mokili ya Edome.38 Mpe Arona nganga-nzambe amataki na Ngomba Hore na etinda ya Yehova mpe akufaki kuna na mbula ya ntuku minei (40) ya kobima ya bana ya Yisraele na mokili ya Ezipito, na sanza ya mitano, na mokolo ya liboso ya sanza yango.+39 Mpe Arona azalaki na mbula nkama moko na ntuku mibale na misato (123) na ntango akufaki na Ngomba Hore.40 Sikoyo Mokanana, mokonzi ya Arade,+ wana azalaki kofanda na Negebe,+ na mokili ya Kanana, ayokaki nsango ya koya ya bana ya Yisraele.41 Na nsima, balongwaki na Ngomba Hore+ mpe bakendaki kotya kaa na Zalmona.42 Nsima na yango, balongwaki na Zalmona mpe bakendaki kotya kaa na Punone.43 Na nsima, balongwaki na Punone mpe bakendaki kotya kaa na Obote.+44 Na nsima, balongwaki na Obote mpe bakendaki kotya kaa na Iye-abarime na ndelo ya Moabe.+45 Na nsima, balongwaki na Iyime mpe bakendaki kotya kaa na Dibone-gade.+46 Nsima na yango, balongwaki na Dibone-gade mpe bakendaki kotya kaa na Almone-diblataime.47 Na nsima, balongwaki na Almone-diblataime+ mpe bakendaki kotya kaa na bangomba ya Abarime+ liboso ya Nebo.+48 Nsukansuka, balongwaki na bangomba ya Abarime mpe bakendaki kotya kaa na mokili patatalu oyo ekauká ya Moabe+ pene na Yordani, na Yeriko.49 Mpe bakobaki kofanda na bakaa pene na Yordani banda na Bete-yeshimote+ tii na Abele-shitime+ na mokili patatalu oyo ekauká ya Moabe.50 Mpe Yehova alobaki na Moize na mokili patatalu oyo ekauká ya Moabe pene na Yordani, na Yeriko,+ ete:51 “Lobá na bana ya Yisraele, mpe osengeli koyebisa bango boye: ‘Bozali kokatisa Yordani mpo na kokɔta na mokili ya Kanana.+52 Mpe bosengeli kobengana bato nyonso oyo bafandi na mokili liboso na bino mpe kobebisa bililingi+ nyonso na bango ya mabanga, mpe bokobebisa bikeko nyonso na bango ya ebende oyo enyangwisami,+ mpe bokosilisa nyɛɛ bisika nyonso na bango oyo etombwaná ya losambo.+53 Mpe bosengeli kozwa mokili yango mpe kofanda kuna, mpamba te nakopesa mpenza bino mokili yango mpo bózwa yango.+54 Mpe bino bosengeli kokabola mokili yango ezala ya bino na kobwakáká mbɛsɛ,+ engebene mabota na bino.+ Moto oyo azali na bato mingi, bokobakisa libula na ye, mpe moto oyo azali na bato moke, bokokitisa libula na ye.+ Esika oyo mbɛsɛ ekobimisa mpo na ye, esika yango ekozala ya ye.+ Bokozwa mabele na kolanda mabota ya batata na bino.+55 “‘Kasi, soki bokobengana bato oyo bafandi na mokili yango liboso na bino te,+ bato na bango oyo bokotika, bakokóma mpenza lokola biloko oyo ezali kotuba na miso na bino mpe lokola banzubɛ na mipanzi na bino, mpe bakotungisa mpenza bino na mokili epai bokofanda.+56 Mpe ekosalema mpenza boye: kaka ndenge nakanisaki kosala bango, nakosala bino bongo.’”+


text:
Kokutana na bankolo-mboka ya Canada
Minɔkɔ ya mboka koleka 60 elobamaka na Canada mpe bato ya Canada soki 213 000 balobaka ete moko ya minɔkɔ yango ezali monɔkɔ na bango ya mboka.
Mpo na kosimba mitema ya bankolo-mboka, Batatoli ya Yehova mingi bayekolaki moko ya minɔkɔ yango mpe na nsuka ya 2015, bato koleka 250 basilisaki kelasi ya koyekola minɔkɔ yango oyo ebongisamaki na Batatoli ya Yehova.
Longola yango, Batatoli ya Yehova babongoli mikanda na bango, ata mpe bavideo ya mikuse na minɔkɔ 8 ya bankolo-mboka ya Canada: monɔkɔ ya Algonquin, Blackfoot, cri des plaines, cri des marais ya wɛsti, Inuktitut, Mohawk, Outaouais mpe Ojibwé ya Nɔrdi. *
Baoyo bayekolaka monɔkɔ ya bapaya bayebaka ete ezalaka pɛtɛɛ te. Carma, alobi boye: “Ntango nakómaki kopesa ekipi oyo ebongolaka monɔkɔ ya Blackfoot mabɔkɔ, namonaki lokola nazali kosala mosala miso ya kokangama. Nayebaki monɔkɔ yango malamu mpenza te; nayebaki mpe kotánga yango te mpe nazalaki koyeba te makambo balobi.”
Terence, oyo azali na ekipi oyo ebongolaka monɔkɔ ya Cri des marais ya wɛsti, alobi boye: “Maloba mingi ezali milai mpe mpasi na koloba.” Daniel, mosakoli oyo alekisaka ntango mingi na mosala ya kosakola na esanga ya Manitoulin, na Ontario, alobi boye: “Mikanda oyo ekoki kosalisa ezali moke mpenza. Ndenge malamu ya koyekola monɔkɔ ya Outaouais ezali ya koyebana na mobange mwasi moko to mobali ya ekólo yango mpo alakisa yo monɔkɔ yango.”
Mosala nyonso wana ezali na ntina? Mwasi moko oyo alobaka Ojibwé, alobaki ete milende oyo Batatoli ya Yehova basalaka ekesenisaka bango na mangomba mosusu. Mpo na ye, ndenge Batatoli ya Yehova bakendaka epai ya bato mpo na kotángela bango Biblia na monɔkɔ ya Ojibwé, basalisaka bato bábanga te mpo na kosolola makambo ya Biblia.
Bert, mobongoli moko oyo akolá na mboka babengi Gens-du-Sang, na Alberta, alobi boye: “Namonaki ndenge bato mingi ya Blackfoot bayambaki moko ya mikanda na biso mpe balobaki: ‘Oyo monɔkɔ ya mboka na ngai; mokanda oyo ezali ya ngai!’ Mbala mingi namonaka ndenge mai ya miso ebimaka bango soki batali video na monɔkɔ ya mboka na bango.”
Video Mpo na nini koyekola Biblia? esimbaki mpenza motema ya mwasi moko oyo alobaka Cri, monɔkɔ ya mboka na ye. Alobi ete amonaki lokola nde mama na ye azali koloba na ye.
Kosala milende mpenza
Batatoli ya Yehova mingi basalaki milende mpenza mpo na kosakwela bankolo-mboka nsango ya Biblia oyo ebɔndisaka. Terence ná mwasi na ye Orlean, bazali kokanisa lisusu ndenge bakendaká kosakwela bato yango; balobi boye: “Tozalaki na kati ya etuluku ya bandeko oyo totambolaki na mituka ngonga soki 12 na banzela oyo etondi na glasi mpo na kokóma na mboka babengi Little Grand Rapids. Ndenge oyo bato basepelaki na nsango malamu ekamwisaki biso mpenza!”
Bandeko mosusu batikaki bandako na bango ya kitoko mpe bakendaki kofanda pembeni ya bato yango. Nsima ya kosala kampanye ya sanza misato na mosala ya kosakola na esanga Manitoulin, Daniel ná mwasi na ye LeeAnn bazwaki ekateli ya kokende kofanda kuna. Daniel alobi boye: “Tosepelaka ndenge tozali na ntango mingi mpo na komesana na bato yango mpe kosalisa bango básepela na mateya ya Biblia.”
“Mpo nalingaka bango mpenza”
Mpo na nini Batatoli ya Yehova basalaka milende wana mpo na kokutana na bankolo-mboka? Rose, mwasi ya Bert, alobi boye: “Lokola nazali nkóló mboka mpe namoni ndenge kosalela batoli ya Biblia esalisi ngai, yango ezali kotinda ngai nasalisa mpe basusu.”
Orlean, alobi boye: “Mposa na ngai ezali ete baoyo balobaka monɔkɔ ya Cri bázwa mpe libaku ya kotambwisama na Mozalisi na biso. Ezali esengo mpenza kosalisa bango bákóma baninga ya Yehova mpe bálonga mikakatano na bango.”
Marc apesaka mabɔkɔ na ekipi oyo ebongolaka mikanda na monɔkɔ ya Blackfoot. Mpo na nini alukaka kosakwela bankolo-mboka ya etúká na ye? Ayanoli boye: “Mpo nalingaka bango mpenza.”
^ par. 4 Bankolo-mboka ya États-Unis balobaka mpe minɔkɔ yango mosusu.


text:
Bolingo ya solo ekoki kozala?
“Kopela [ya bolingo] ezali kopela ya mɔtɔ, lolemo ya mɔtɔ ya Yah.”—LOYEMBO YA SALOMO 8:6.
1, 2. Nani akoki kozwa litomba na Loyembo ya Salomo, mpe mpo na nini? (Talá elilingi ya ebandeli.)
MWASI ná mobali bazali kotalana na elongi mpe bazali komungamunga. Moto nyonso akoki komona ete balingani makasi. Ndeko oyo akosala diskur na bango ya libala amoni ndenge basimbani na bolingo mpenza, mpe azali komituna, ‘Nsima ya bambula, bolingo na bango ekozala kaka makasi? To ekobanda kokita mokemoke?’ Ntango mobali ná mwasi bazali mpenza kolingana, bolingo na bango ekoki kosalisa bango bálonga ata mikakatano oyo eleki makasi. Kasi, likambo ya mawa ezali ete babalani mingi bazangaka esengo mpe babomaka libala. Na yango, okoki mbala mosusu komituna, ‘Bolingo ekoki mpenza koumela?’
2 Ata ntango mokonzi Salomo azalaki na bomoi, bolingo ya solo ezalaki likambo ya pɛtɛɛ te. Mpo na nini? Salomo alimboli ete: “Na bato nkóto (1 000), namoni mobali moko kasi na bango nyonso, namoni ata mwasi moko te. Talá! namoni kaka likambo oyo: ete Nzambe ya solo asalaki bato sembo, kasi bango moko baluki myango mingi.” (Mosakoli 7:26-29) Basi bapaya ya ezaleli ya mbindo oyo basambelaki Baala, bazalaki na kati ya Bayisraele. Yango esalaki ete Bayisraele mingi bákóma mpe na ezaleli ya mbindo. * (Talá maloba na nse ya lokasa.) Kasi, bambula soki 20 liboso, mokonzi Salomo akomaki Poɛmi moko ya mobali ná mwasi oyo balinganaki makasi. Ezala tobalá to te, Loyembo ya Salomo ekoki kosalisa biso tóyeba soki bolingo ya solo ezali nini mpe ndenge oyo tokoki komonisa yango.
BOLINGO YA SOLO EKOKI KOZALA!
3. Mpo na nini tokoki koloba ete bolingo ya solo ekoki kozala kati na mwasi mpe mobali?
3 Tángá Loyembo ya Salomo 8:6. Biblia elobeli bolingo lokola “lolemo ya mɔtɔ ya Yah.” Mpo na nini? Mpo ete bolingo ezali ezaleli ya Yehova oyo eleki bizaleli na ye nyonso, mpe akelá biso na likoki ya komekola bolingo na ye. (Ebandeli 1:26, 27) Nsima ya kokela Adama, mobali ya liboso, Yehova apesaki ye mwasi moko kitoko. Ntango Adama amonaki Eva mpo na mbala ya liboso, asepelaki makasi mpe amonisaki esengo oyo azalaki na yango mpo na ye. Eva mpe amiyokaki malamu mpenza pembeni ya mobali na ye. Kutu, Yehova akelaki Eva na mokuwa oyo azwaki epai ya Adama. (Ebandeli 2:21-23) Banda na ebandeli, Yehova asalaki ete mobali ná mwasi bámoniselana bolingo ya solo mpe oyo ekoumela.
4, 5. Lisolo nini ezali na Loyembo ya Salomo?
4 Loyembo ya Salomo elobeli na ndenge ya kitoko mpenza bolingo oyo mobali mpe mwasi bakoki komoniselana. Loyembo yango elobeli bolingo kati na mwana mwasi moko ya mboka Shuneme, to Shuleme ná elenge mobali moko ya mobateli ya bampate. Lisolo na bango yango oyo: Mwana mwasi yango azalaki kosala na bilanga ya vinyo ya bandeko na ye ya mibali oyo ezalaki pene na esika oyo mokonzi Salomo mpe basoda na ye batyaki bahema na bango. Amonaki mwana mwasi yango mpe apesaki mitindo epai ya basaleli na ye mpo bámema ye na kaa. Na nsima, ayebisaki mwana mwasi yango ndenge azali kitoko mpe apesaki ye bakado ebele. Kasi, mwana mwasi yango alinganaki ná mobateli moko ya bampate mpe akobaki komonisa ete asepeli kozala ná mobateli wana ya bampate. (Loyembo ya Salomo 1:4-14) Mobateli ya bampate alukaki ye mpe akendeki na kaa. Ntango amonaki ye, bamoniselanaki bolingo na maloba ya kitoko.—Loyembo ya Salomo 1:15-17.
5 Ntango Salomo azongaki na Yerusaleme, akendaki ná elenge mwasi wana, mpe mobateli ya bampate alandaki mwana mwasi yango kuna. (Loyembo ya Salomo 4:1-5, 8, 9) Eloko moko te oyo Salomo alobaki to asalaki ekokaki kobongola bolingo oyo mwana mwasi yango azalaki na yango epai ya mobateli ya bampate. (Loyembo ya Salomo 6:4-7; 7:1-10) Yango wana, Salomo atikaki mwana mwasi yango azonga ndako. Na nsuka, mwana mwasi wana ya Shuleme alobaki ete molingami na ye aya mbangu epai na ye “lokola mboloko.”—Loyembo ya Salomo 8:14.
6. Mpo na nini ekoki kozala mpasi koyeba nani azali koloba na Loyembo ya Salomo?
6 Loyembo ya Salomo ezali loyembo moko kitoko. Kutu, ebengamaka “loyembo oyo eleki nzembo nyonso na kitoko.” (Loyembo ya Salomo 1:1) Kasi, na loyembo yango, Salomo atángaki te bankombo ya bato ntango bazalaki koloba. Alingaki ete loyembo yango ezala lokola poɛmi moko kitoko na esika ya kobakisa makambo ebeleebele. Ata soki loyembo yango etángi te bankombo, tokoki koyeba moto oyo azali koloba na nzela ya makambo oyo azali koloba.
“NDENGE NA YO YA KOLAKISA LOLANGO EZALI KITOKO KOLEKA VINYO”
7, 8. Ndenge nini mobateli ya bampate ná mwana mwasi bamonisaki bolingo na bango? Pesá bandakisa.
7 Elenge mwasi mpe mobateli ya bampate balobanaki maloba kitoko mpo na komonisa bolingo na bango. ‘Ndenge na bango mosusu ya kolakisa lolango’ ekoki kokamwisa biso mpo maloba wana ekomamaki eleki sikoyo mbula 3 000. (Loyembo ya Salomo 1:2) Atako mimeseno na bango ekesanaki na oyo ya mikolo na biso, tokoki komona ndenge oyo mwasi ná mobali yango bazalaki koyoka. Na ndakisa, mobateli ya bampate alobaki ete miso ya mwana mwasi ezalaki lokola “miso ya bibenga,” elimboli ete azalaki kosepela na lolenge ya miso na ye. (Loyembo ya Salomo 1:15) Mpe mwana mwasi alobaki ete miso ya mobateli ya bampate ezalaki kitoko lokola bibenga. (Tángá Loyembo ya Salomo 5:12.) Mpo na mwana mwasi yango, langi ya miso ya mwana mobali ezalaki mpɛmbɛ, lokola bibenga ya bulɛ mpe mosaka oyo ezali kosukola na kati ya miliki.
8 Mobateli ya bampate ná elenge mwasi yango bakumisanaki mpo na kitoko na bango, kasi esuki kaka wana te. Na ndakisa, mobateli ya bampate azalaki kosepela na ndenge elenge mwasi azalaki kosolola ná bato mosusu na boboto. (Tángá Loyembo ya Salomo 4:7, 11.) Yango wana, ayebisaki ye ete: “Mbɛbu na yo ezali se kotangisa mafuta ya nzoi oyo ezali na ndako na yango, ee mwasi na ngai ya libala. Mafuta ya nzoi mpe miliki ezali na nse ya lolemo na yo.” Mpo na ye, maloba ya mwana mwasi wana ezalaki sukali mpe kitoko lokola miliki mpe mafuta ya nzoi ya kitoko mpenza. Ntango mobateli ya mpate alobaki na mwana mwasi ete, “ozali kitoko nzoto mobimba” mpe “mbeba moko te ezali kati na yo,” azalaki kolobela kaka kitoko na ye ya nzoto te kasi mpe bizaleli na ye ya malamu.
Makambo oyo mobali ná mwasi balobaka mpe basalaka ekondimisa bango ete balinganaka
9. (a) Bolingo ya mwasi ná mobali esɛngi mpe makambo nini? (b) Mpo na nini ezali na ntina ete mwasi ná mobali bámoniselana bolingo?
9 Lelo oyo, mpo na babalani oyo basalelaka Yehova, libala ezali kaka te boyokani moko boye. Balinganaka mpenza mpe bamoniselanaka bolingo. Kasi, bolingo yango esengeli kozala ya ndenge nini? Ezali bolingo oyo elukaka kaka matomba na yango te oyo Biblia eteyaka biso tózala na yango? (1 Yoane 4:8) Ezali bolingo oyo tomoniselaka bato ya libota na biso? Ezali bolingo oyo esangisaka baninga mibale? (Yoane 11:3) To bolingo ya mwasi ná mobali? (Masese 5:15-20) Ya solo, soki bobalaná, bosengeli komoniselanaka bolingo ya solosolo na makambo oyo nyonso. Na makambo oyo bozali koloba mpe kosala, bokomoniselana bolingo mpe bokozala na esengo na libala na bino. Ya solo, ezali mpenza na ntina kosala bongo ata soki bozalaka na makambo mingi ya kosala. Na mikili oyo baponelaka bato molongani, mbala mosusu mobali ná mwasi bakoki koyebana te liboso bábalana. Na yango, wana mokomoko na bango azali koyeba moninga mpe bolingo na bango ezali kokola, basengeli koyebisanaka ndenge oyo moto na moto azali kolinga moninga. Yango ekosala ete bálingana makasi mpe libala na bango ekokóma makasi.
10. Lolenge nini mosusu ya komoniselana bolingo ekoki kokómisa libala makasi?
10 Ntango babalani bazali komoniselana bolingo, libala na bango ekómaka makasi na lolenge mosusu. Na loyembo na ye, Mokonzi Salomo apesaki elenge mwasi “bansinga ya wolo oyo balíngá, bakisa mpe mwa mbuma mike ya palata.” Akumisaki ye, alobaki ete azali “kitoko lokola sanza oyo ebimi mobimba, pɛto lokola moi oyo ezali kongala.” (Loyembo ya Salomo 1:9-11; 6:10) Kasi, elenge mwasi yango asilaki kokutana na moto oyo ye alingaki mpenza. Nini esalisaki ye atikala sembo epai ya mobateli ya bampate? Makambo nini esalisaki ye ntango bakokaki te kozala esika moko? (Tángá Loyembo ya Salomo 1:2, 3.) Akanisaki ndenge azalaki komiyoka ntango mobateli ya bampate azalaki koyebisa ye maloba ya bolingo. Mpo na ye, maloba wana ya bolingo ezalaki “kitoko koleka vinyo” mpe ezalaki kobɔndisa ye kuna na lopango ya mokonzi lokola “mafuta” na motó. (Nzembo 23:5; 104:15) Ezali na ntina ete babalani bámoniselanaka bolingo mpo yango ekosala ete bolingo na bango ekola. Ntango bazali kokanisa maloba wana ya bolingo, ekosalisa mpo bolingo na bango etikala makasi.
BÓLAMWISA BOLINGO TE “TII NTANGO YANGO MOKO EKOLINGA”
11. Liteya nini tokoki kozwa na maloba oyo mwana mwasi ya Shuleme alobaki epai ya basi oyo bazalaki na lopango ya mokonzi Salomo?
11 Soki olingi kobala, liteya nini okoki kozwa epai ya mwana mwasi ya Shuleme? Aboyaki kolingana na mokonzi Salomo mpe na mpiko mpenza ayebisaki basi oyo bazalaki na lopango ya mokonzi ete: “Bómeka te kolamwisa to kotumola bolingo kati na ngai tii ntango yango moko ekolinga.” (Loyembo ya Salomo 2:7; 3:5) Ekozala mpenza malamu kolingana na moto nyonso? Te, ekozala nde malamu kozela na motema molai mpenza mpe kobalana na moto oyo okolinga mpenza.
Ekozala nde malamu kozela na motema molai mpenza mpe kobalana na moto oyo okolinga mpenza
12. Mpo na nini elenge mwasi ya Shuleme alingaki mobateli ya bampate?
12 Mpo na nini elenge mwasi ya Shuleme alingaki mobateli ya bampate? Alobaki ete azali kitoko lokola “mboloko.” Mabɔkɔ na ye ezalaki makasi lokola “basilɛndrɛ ya wolo,” mpe makolo na ye ezalaki kitoko mpe makasi lokola “makonzí ya libanga ya marbre.” Kasi, azalaki kaka te makasi mpe kitoko. Mwana mwasi yango ayebaki ete mobateli ya bampate azalaki kolinga Yehova mpe azalaki na bizaleli kitoko. Yango wana azalaki na ntina mingi mpo na ye “lokola nzete ya pɔme na kati ya banzete ya zamba.”—Loyembo ya Salomo 2:3, 9; 5:14, 15.
13. Mpo na nini mobateli ya bampate alingaki mwana mwasi ya Shuleme?
13 Mwana mwasi ya Shuleme azalaki kitoko mingi. Kutu, mokonzi Salomo asepelaki na ye mingi, atako azalaki na ‘basi ya mokonzi ntuku motoba (60) mpe bamakango ntuku mwambe (80) mpe baseka ya kotánga te.’ Mobateli ya bampate alingaki ye kaka mpo na kitoko wana? Te. Ye mpe azalaki kolinga Yehova mpe azalaki na bizaleli kitoko. Na ndakisa, elenge mwasi yango azalaki na komikitisa mpe amikokanisaki na fololo ya bongobongo, “safra mpamba ya mokili patatalu ya bokula.” Kasi mpo na mobateli ya bampate, mwasi yango azalaki lokola basi nyonso te, azalaki “lokola fololo lísi na kati ya matiti ya nzubɛnzubɛ.”—Loyembo ya Salomo 2:1, 2; 6:8.
14. Soki tolingi kobala, liteya nini tokoki kozwa epai ya mobateli ya bampate mpe mwana mwasi ya Shuleme?
14 Yehova asɛngi basaleli na ye bábalana “kati ya Nkolo kaka.” (1 Bakorinti 7:39) Yango elingi koloba ete tosengeli kolingana to kobalana kaka na mosaleli ya Yehova oyo azwá batisimo. Ndenge nini likambo yango ekoki kosalisa na libala? Babalani bakokutana na mitungisi mokolo na mokolo. Kasi ntango bazali na boyokani ya makasi ná Yehova, libala na bango ekoki kozala ya kimya mpe ya esengo. Yango wana, soki olingi kobala, landá ndakisa ya mobateli ya bampate ná mwana mwasi ya Shuleme. Luká moto oyo azali mpenza na bizaleli malamu mpe abangaka Yehova.
MWASI NA NGAI YA LIBALA “AZALI ELANGA OYO BAKANGI NA KATI YA LOPANGO”
15. Na nini bosembo ya mwana mwasi ya Shuleme ezali ndakisa malamu mpo na bakristo oyo babalani naino te?
15 Tángá Loyembo ya Salomo 4:12. Mpo na nini mobateli ya bampate alobaki ete mwana mwasi wana ya Shuleme azalaki lokola “elanga oyo bakangi na kati ya lopango”? Moto nyonso te akɔtaka na elanga oyo porte na yango ekangami. Mwasi yango azalaki lokola elanga ya ndenge wana mpo alingaki kaka mobateli ya bampate. Lokola akanaki kobalana na ye, aboyaki likebi nyonso oyo mokonzi azalaki kotyela ye. Mpe aboyaki kobongola makanisi na ye. Azalaki lokola “efelo” kasi te lokola “porte” oyo ekokaki kofungwama na pɛtɛɛ nyonso. (Loyembo ya Salomo 8:8-10) Ndenge moko, ndeko mobali ná ndeko mwasi oyo oyo bazali kokana kobalana, basengeli kozala sembo moko. Basengeli te kozala miso paípaí epai ya moto mosusu.
16. Soki ozali fianse, liteya nini okoki kozwa na Loyembo ya Salomo?
16 Ntango mobateli ya mpate asɛngaki mwana mwasi wana bábima mwa moke, bandeko na ye ya mibali baboyaki. Kasi, batindaki ye nde akende kokɛngɛla bilanga na bango ya vinyo. Bazalaki kotyela ye motema te? Bakanisaki ete ndeko na bango ná mobateli ya bampate balingaki kosala pite? Te. Bandeko na ye ya mibali balingaki kobatela ye na likambo moko oyo ekokaki kotya ye na komekama to kotinda ye asala likambo moko ya mabe. (Loyembo ya Salomo 1:6; 2:10-15) Soki bozali bafianse, ndenge nini okoki koboya likambo nyonso oyo ekoki kotinda bino na pite? Zwá ekateli mpo na koyeba liboso nini osengeli kosala te mpo boyokani na bino ezala pɛto. Bózalaka soki moke te kaka bino mibale na esika oyo ata moto moko te akoki komona bino. Bómoniselana bolingo na bino kaka na ndenge oyo ebongi na basaleli ya Yehova.
17, 18. Boyekoli oyo ya Loyembo ya Salomo esalisi yo na nini?
17 Yehova alingi mabala eumela. Alingi ete mwasi ná mobali bálinganaka. Ezali mabe te bámoniselanaka bolingo ntango babalani. Kasi mpo libala na bango eumela, basengeli kosala ete bolingo na bango ezala makasi, lokola mɔtɔ oyo ekufaka te.—Marko 10:6-9.
18 Soki olingi kobala, luká moto oyo okolinga ye mpenza. Soki ozwi moto yango, bósala elongo mpo bolingo na bino ezala makasi. Ndenge toyekoli yango na Loyembo ya Salomo, bolingo ya solo mpe oyo ekoumela ekoki kozala, mpo ezali “mɔtɔ ya Yah.”—Loyembo ya Salomo 8:6.
^ par. 2 Talá Linɔ́ngi ya Mosɛnzɛli ya 15/01/2007, lokasa 31.


text:
Yehova akosunga yo
“Yehova ye moko akosunga ye na mbeto ya maladi.”—NZEMBO 41:3.
NZEMBO: 23, 138
1, 2. Na ntango ya kala Nzambe asalaki nini, mpe bato mosusu oyo bazali kobɛla bakoki kokanisa nini?
SOKI obɛlaki maladi moko ya makasi, mbala mosusu omitunaki boye: ‘Nakoyoka mpenza malamu?’ To ekoki kozala ete moto moko ya libota to moninga moko azali kobɛla, mpe ozali komituna soki akoyoka malamu. Ezali mabe te koluka kozala nzoto malamu, mpe koluka ete bato oyo tolingaka bázala mpe nzoto malamu. Na Biblia, totángaka masolo ya bato mosusu oyo bazalaki koyoka nzoto malamu te mpe balingaki koyeba soki bakoyoka malamu. Na ndakisa, Mokonzi Ahazia, mwana ya Ahaba ná Yezabele, azalaki komituna soki akobika na maladi oyo azalaki kobɛla. Na nsima, Bene-hadade, mokonzi ya Siri, abɛlaki mpe atunaki soki akobika na maladi na ye.—2 Bakonzi 1:2; 8:7, 8.
2 Biblia elobi mpe ete na ntango ya kala, mbala mosusu, Yehova azalaki kobikisa bato na ndenge ya likamwisi, ata mpe kosalela basakoli na ye mpo na kosekwisa bato mosusu oyo bakufaki. (1 Bakonzi 17:17-24; 2 Bakonzi 4:17-20, 32-35) Lelo oyo, bato mosusu oyo bazali kobɛla bakoki komituna soki Nzambe akosalisa bango mpe báyoka malamu.
3-5. Yehova ná Yesu bazali na likoki ya kosala nini, mpe mituna nini tokotalela sikoyo?
3 Yehova azali na nguya ya kosalisa bato bázala nzoto malamu. Apesaki bato mosusu etumbu ya maladi, na ndakisa Farao na ntango ya Abrahama, mpe na nsima Miriame yaya ya Moize. (Ebandeli 12:17; Mitángo 12:9, 10; 2 Samwele 24:15) Apesaki mpe Bayisraele etumbu ya ‘maladi to bolɔzi’ ntango bazalaki lisusu sembo te epai na ye. (Kolimbola Mibeko 28:58-61) Na bantango mosusu, Yehova abatelaki basaleli na ye mpo bábɛla te. (Kobima 23:25; Kolimbola Mibeko 7:15) Kutu, abikisaki basusu kati na bango. Na ndakisa, abikisaki Yobo ntango abɛlaki makasi mpe alingaki kokufa.—Yobo 2:7; 3:11-13; 42:10, 16.
4 Tozali na kondima ete Yehova azali na nguya ya kobikisa baoyo bazali kobɛla. Yesu mpe akoki kobikisa bato oyo bazali kobɛla. Ntango azalaki awa na mabele, abikisaki bato oyo bazalaki kobɛla maladi lokola maba to maladi ya ndɛkɛ. Abikisaki bato oyo bakufá miso mpe baoyo bazalaki kokoka kotambola te to kotɛlɛma te. (Tángá Matai 4:23, 24; Yoane 9:1-7) Makamwisi wana elendisi biso tózela na mposa makasi makambo ya kokamwa oyo Yesu akosala na mokili ya sika. Na ntango wana, “moto moko te oyo afandi kuna akoloba: ‘Nazali na maladi.’”—Yisaya 33:24.
5 Kasi, soki tobɛli maladi moko ya makasi, tokoki nde kozela ete Yehova to Yesu bábikisa biso na ndenge ya likamwisi lelo oyo? Mpe, tosengeli kokanisa nini na likambo etali kopona lisalisi ya monganga?
TYELÁ YEHOVA MOTEMA NTANGO OZALI KOBƐLA
6. Biblia elobi nini mpo na makamwisi oyo bakristo ya siɛklɛ ya liboso bazalaki kosala?
6 Na siɛklɛ ya liboso, Yehova atyaki bakristo mafuta na elimo santu mpe apesaki basusu na bango likoki ya kosala makamwisi. (Misala 3:2-7; 9:36-42) Na ndakisa, bakokaki kobikisa bato mpe koloba na minɔkɔ ndenge na ndenge. (1 Bakorinti 12:4-11) Kasi na nsima, makamwisi wana esukaki, kaka ndenge Biblia esakolaki. (1 Bakorinti 13:8) Na yango, lelo oyo tokoki te kozela ete Nzambe asala likamwisi mpo na kobikisa biso to bato oyo tolingaka.
Yehova ayebi malamu maladi oyo basaleli na ye bazali kobɛla, mpe akobosana bango te
7. Ndenge nini Nzembo 41:3 ekoki kolendisa biso?
7 Kasi, soki ozali kobɛla, Yehova akobɔndisa yo mpe akosunga yo, ndenge asalaki mpo na basaleli na ye na ntango ya kala. Mokonzi Davidi akomaki boye: “Esengo na moto oyo azali kotya likebi na moto oyo azangá; na mokolo ya likama Yehova akobikisa ye. Yehova ye moko akokɛngɛla ye mpe akobatela ye na bomoi.” (Nzembo 41:1, 2) Ya solo, Davidi alingaki koloba te ete moto malamu oyo azalaki na ntango wana, oyo azalaki kotyela moto oyo azangá likebi, akokaki kokufa soki moke te. Kasi, ndenge nini Yehova akokaki kosalisa moto yango ya malamu? Davidi alimbolaki boye: “Yehova ye moko akosunga ye na mbeto ya maladi; okobongola mpenza mbeto na ye nyonso na boumeli ya maladi na ye.” (Nzembo 41:3) Yehova ayebi malamu maladi oyo basaleli na ye bazali kobɛla, mpe akobosana bango te. Akoki kopesa bango mpiko mpe bwanya. Yehova asalá mpe nzoto ya moto na likoki ya komibikisa yango moko.
8. Na kotalela Nzembo 41:4, Davidi asɛngaki Yehova asala nini mpo na ye ntango azalaki kobɛla makasi?
8 Na Nzembo 41, mokonzi Davidi alobeli ntango oyo abɛlaki makasi, alɛmbaki mpe atungisamaki. Emonani ete na ntango wana, mwana na ye Abisalome azalaki koluka kokóma mokonzi na esika na ye. Davidi azalaki kobɛla makasi, yango wana azalaki na likoki te ya kopekisa Abisalome. Ayebaki ete mikakatano oyo ekómelaki libota na ye ezalaki mpo na lisumu oyo asalaki ná Bata-seba. (2 Samwele 12:7-14) Na yango, asalaki nini? Abondelaki boye: “Ee Yehova, moniselá ngai boboto. Bikisá molimo na ngai, mpo nasaleli yo lisumu.” (Nzembo 41:4) Davidi ayebaki ete Yehova alimbisaki lisumu na ye, mpe atyelaki ye motema mpo asalisa ye na ntango azalaki kobɛla. Kasi Davidi azalaki nde kozela ete Yehova asala likamwisi mpo na kobikisa ye?
9. (a) Yehova asalaki nini mpo na mokonzi Hizikiya? (b) Mokonzi Davidi azalaki kozela ete Yehova asala nini mpo na ye?
9 Ezali solo ete ntango mosusu Nzambe abikisaka bato. Na ndakisa, ntango mokonzi Hizikiya alingaki kokufa, Yehova abikisaki ye. Mokonzi Hizikiya aumelaki lisusu mbula 15. (2 Bakonzi 20:1-6) Kasi, Davidi azelaki te ete Nzambe abikisa ye na ndenge ya likamwisi. Azalaki nde kozela ete Nzambe asalisa ye, kaka ndenge akokaki kosalisa “moto oyo azali kotya likebi na moto oyo azangá.” Davidi azalaki na boyokani malamu ná Yehova, yango wana akokaki kosɛnga Yehova abɔndisa ye mpe asalisa ye ntango azalaki kobɛla. Asɛngaki mpe ete nzoto na ye ezonga makasi mpe ayoka malamu. Biso mpe tokoki kosɛnga Yehova asalisa biso na ndenge wana.—Nzembo 103:3.
10. Nini ekómelaki Trofime mpe Epafrodite, yango eteyi biso nini?
10 Na siɛklɛ ya liboso, bakristo nyonso babikisamaki na ndenge ya likamwisi te, atako ntoma Paulo mpe bamosusu bazalaki na likoki ya kobikisa bato oyo bazalaki kobɛla. (Tángá Misala 14:8-10.) Ntoma Paulo abikisaki tata ya Publiusi, oyo azalaki na fiɛvrɛ mpe maladi mosusu ya makasi. “Abondelaki, atyelaki ye mabɔkɔ mpe abikisaki ye.” (Misala 28:8) Kasi, ntoma Paulo abikisaki te bato nyonso oyo ayebaki. Trofime, moko ya baninga na ye, akendaki elongo na ye na mobembo moko ya misionɛrɛ. (Misala 20:3-5, 22; 21:29) Ntango Trofime abɛlaki, ntoma Paulo abikisaki ye te. Yango wana, Trofime akataki mobembo elongo na Paulo mpe atikalaki na Milete tii ntango ayokaki malamu. (2 Timote 4:20) Epafrodite, moninga mosusu ya ntoma Paulo, abɛlaki mpe alingaki kokufa. Kasi, Biblia elobi te ete ntoma Paulo abikisaki ye.—Bafilipi 2:25-27, 30.
TOLI NINI OSENGELI KONDIMA?
11, 12. Makambo nini toyebi mpo na Luka, mpe ndenge nini asalisaki ntoma Paulo?
11 Luka azalaki monganga, mpe asalaki mobembo elongo na ntoma Paulo. (Misala 16:10-12; 20:5, 6; Bakolose 4:14) Emonani ete asalisaki ntoma Paulo mpe bato mosusu ntango bazalaki kobɛla na mibembo na bango ya misionɛrɛ. (Bagalatia 4:13) Kaka ndenge Yesu alobaki, “baoyo bazali kobɛla” bazalaka na mposa ya monganga.—Luka 5:31.
Tosengeli kokeba ntango moto moko apesi biso toli na oyo etali kozala nzoto malamu
12 Luka azalaki kaka te moto oyo alingaki kopesa bato toli mpo bázala nzoto malamu. Atángaki kelasi ya monganga. Biblia elobi te esika nini to ntango nini akɔtaki kelasi yango. Kasi elobi ete ntoma Paulo alobaki ete Luka atindelaki bandeko ya Kolose mbote. Na yango, ekoki kozala ete Luka akɔtaki kelasi ya monganga na Laodikia, engumba oyo ezalaki pene na Kolose. Lisusu, ntango Luka akomaki evanzile na ye mpe mokanda ya Misala, asalelaki elobeli ya minganga. Lokola azalaki monganga, alobelaki masolo mingi oyo Yesu abikisaki bato.
13. Makambo nini tosengeli kobosana te liboso ya kopesa to kondima toli moko na oyo etali kozala nzoto malamu?
13 Lelo oyo, ndeko moko te akoki kosala makamwisi mpe kobikisa biso. Kasi lokola basusu bazali na mposa ya kosalisa biso, bakoki kopesa biso toli ata soki tosɛngi bango yango te. Ya solo, batoli mosusu ezalaka mabe te. Na ndakisa, ntoma Paulo apesaki Timote toli ete amɛlaka mwa vinyo. Timote azalaki na maladi ya estoma, mbala mosusu mpo azalaki komɛla mai oyo ezalaki pɛto te. * (Talá maloba na nse ya lokasa.) (Tángá 1 Timote 5:23.) Kasi tosengeli kokeba. Ndeko moko akoki koluka kondimisa biso ete tósalela nkisi moko boye ya monganga to nkasa ya nzete moko to mpe tólya to tóboya kolya biloko mosusu. Akoki koyebisa biso ete esalisaki moto moko ya libota na ye oyo azalaki na maladi oyo biso tozali na yango. Kasi yango elingi koloba te ete ekosalisa mpe biso. Tosengeli kobosana te ete ata soki bato mingi bazali kosalela nkisi moko to mayele moko ya minganga, likama ekoki kaka kobima.—Tángá Masese 27:12.
SALELÁ BOSOSOLI
14, 15. (a) Bato ya ndenge nini tosengeli kokeba na bango? (b) Liteya nini tokoki kozwa na Masese 14:15?
14 Biso nyonso tolingaka kozala nzoto malamu mpo tósepela na bomoi mpe tósala mosala makasi mpo na Yehova. Kasi tozali bato ya kozanga kokoka, yango wana ata soki tosali nini tokobɛla kaka. Soki tobɛli, ekoki kozala na ndenge mingi ya komisalisa, mpe tozali na lotomo ya kopona oyo tolingi. Nzokande, bibongiseli mosusu mpe bato mosusu bakoki koloba ete bazwi nkisi oyo ekosalisa maladi na biso. Basalaka bongo mpo balingi kozwa mbongo mingi. Bakoki koloba ete bato mingi basalelaki nkisi yango mpe babikaki. Soki tozali kobɛla, tokoki kozala na mposa ya komeka nkisi nyonso oyo ekoki kosalisa biso tóyoka malamu mpe tózala na bomoi ya molai. Kasi tosengeli kobosana te toli oyo ya Liloba ya Nzambe: “Moto nyonso oyo azangi mayele andimaka liloba nyonso, kasi moto ya ekɛngɛ atyaka likebi na matambe na ye.”—Masese 14:15.
Tosengeli kosalela bososoli mpe kozala ekɛngɛ mpo na makambo oyo tosengeli kondima
15 Soki tozali ekɛngɛ, to tozali na bwanya, tokokeba liboso ya kondima toli oyo bapesi biso, mingimingi soki moto oyo apesi biso yango azwá formasyo ya makambo ya monganga te. Tokoki komituna boye: ‘Alobi ete vitamini oyo, nzete oyo, to bilei oyo esalisá bato mosusu, kasi nini endimisi ngai ete esalisaki bango mpenza? Ata soki esalisaki bato mosusu, ndenge nini nayebi ete ekosalisa mpe ngai? Nasengeli naino kolukaluka na mozindo mpe kosolola na bato mosusu oyo bazwá formasyo ya malamu mpo na kosalisa maladi oyo nazali na yango?’—Kolimbola Mibeko 17:6.
16. Makambo nini tosengeli kotalela ntango tozali kozwa ekateli mpo na lisalisi ya monganga?
16 Ntango tozali kozwa ekateli ya kopona ekzamɛ oyo tokosala to lisalisi ya monganga oyo tokondima, tosengeli kozala na “makanisi malamu,” to kosalela bososoli. (Tito 2:12) Kosala bongo ezali na ntina, mingimingi soki ekzamɛ to lisalisi yango ya monganga eyebani mpenza te. Moto yango akoki kolimbola ndenge oyo ekzamɛ to lisalisi yango ekosala na nzoto na biso? Ndimbola na ye ezali mbilingambilinga? Minganga mingi bandimi ete ekzamɛ to lisalisi yango ekoki kobikisa bato? (Masese 22:29) Mbala mosusu moto moko akoki koyebisa biso ete lisalisi yango ya sika euti na mboka moko ya mosika mpe minganga mosusu bayebi yango naino te. Kasi ezali na makambo oyo endimisi biso ete lisalisi wana ezalaka? Bato mosusu bakoki ata kopesa lisalisi ya monganga oyo ezali kosalela biloko ya sekele to nguya moko oyo eyebani te. Yango ekoki mpenza kozala likama. Kobosana te ete Nzambe akebisi biso tósalela te nguya ya bilimo mabe to misala ya maji.—Kolimbola Mibeko 18:10-12; Yisaya 1:13.
“BÓTIKALA MALAMU!”
17. Mposa nini biso nyonso tozalaka na yango?
17 Lisangani ya mikóló-bakambi na siɛklɛ ya liboso etindaki mokanda na masangá mpo na koyebisa bandeko makambo mosusu oyo basengelaki koboya. Na nsuka ya mokanda yango, lisangani ya mikóló-bakambi ekomaki boye: “Soki bomibateli malamumalamu na makambo wana, bokozala malamu. Bótikala malamu!” (Misala 15:29) Atako maloba ya nsuka ezalaki kaka ndenge ya koloba ete bótikala malamu, ezali kokundwela biso ete ezali mabe te kolinga kozala nzoto malamu.
18, 19. Makambo nini tozali kozela na motema moko na mokili ya sika?
18 Lokola tozali bato ya kozanga kokoka, tobɛlaka kaka. Mpe ntango tobɛli, tozelaka te ete Yehova abikisa biso na ndenge ya likamwisi. Kasi, tokoki kozela ntango oyo Nzambe akobikisa biso mpo na libela na mikolo ezali koya. Na Emoniseli 22:1, 2, ntoma Yoane alobelaki “mai ya bomoi” mpe “banzete ya bomoi” oyo ekobikisa moto nyonso. Yango elimboli te ete ezali na nkasa ya nzete moko boye oyo tokoki kosalela yango lelo to na mokili ya sika mpo tóbika. Ezali kolobela nde bibongiseli nyonso oyo Yehova mpe Yesu bakozwa mpo tózala na bomoi ya seko.—Yisaya 35:5, 6.
19 Tozali kozela na motema moko ntango wana ya malamu. Kasi sikoyo, tondimi ete Yehova alingaka mokomoko na biso mpe ayebi ndenge toyokaka ntango tozali kobɛla. Lokola Davidi, biso mpe tozali na kondima ete soki tobɛli, Yehova akosundola biso te. Akosalisa baoyo nyonso bazali kotikala sembo epai na ye.—Nzembo 41:12.
^ par. 13 Buku moko (The Origins and Ancient History of Wine) elobi ete bato ya siansi bamoni ete typhoïde mpe bamikrobe mosusu ya mabe ekufaka nokinoki soki esangani na vinyo.


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
Yisaya 7:1-25
7 Bongo esalemaki boye na mikolo ya Ahaze+ mwana ya Yotame mwana ya Uzia, mokonzi ya Yuda: Rezine+ mokonzi ya Siri mpe Peka+ mwana ya Remalia, mokonzi ya Yisraele, bamataki na Yerusaleme kobundisa yango, kasi akokaki te kobundisa yango.+2 Mpe bapesaki nsango na ndako ya Davidi ete: “Siri etyeli Efraime motema.”+Mpe motema na ye ná motema ya bato na ye ebandaki kolɛnga, ndenge banzete ya zamba eninganaka na mopɛpɛ.+3 Mpe Yehova alobaki na Yisaya boye: “Nabondeli yo, bimá, kende kokutana na Ahaze, yo ná Sheare-yashube+ mwana na yo, na nsuka ya nzela oyo elekisaka mai+ na liziba ya likoló pene na balabala monene ya elanga ya mosukoli-bilamba.+4 Mpe lobá na ye boye: ‘Kebá mpe komitungisa te.+ Kobanga te, mpe motema na yo ebanga te+ mpo na biteni mibale ya nkoni oyo elingi kosila, oyo ezali kobimisa milinga, mpo na nkanda ya kongala ya Rezine mpe ya Siri, mpe ya mwana ya Remalia,+5 lokola Siri ná Efraime ná mwana ya Remalia bakani kosala yo mabe, balobi:6 “Tómata kobundisa Yuda mpe tópasolapasola yango mpe tótɔbɔlatɔbɔla yango mpo tózwa yango ekóma ya biso; mpe tótya mokonzi mosusu, mwana ya Tabeele, ayangela kuna.”+7 “‘Talá oyo Yehova Nkolo Mokonzi-Oyo-Aleki-Nyonso alobi: “Ekosimba te, ekosalema mpe te.+8 Mpo motó ya Siri ezali Damasi, mpe motó ya Damasi ezali Rezine; mpe na mbula ntuku motoba na mitano (65) Efraime ekobukama mpo ezala ekólo lisusu te.+9 Mpe motó ya Efraime ezali Samaria,+ mpe motó ya Samaria ezali mwana ya Remalia.+ Soki bozangi kondima, bokoumela te.”’”+10 Mpe Yehova alobaki lisusu na Ahaze ete:11 “Sɛngá Yehova Nzambe na yo apesa yo elembo,+ yeisá yango mozindo lokola Nkunda* to tombolá yango lokola bisika ya likoló.”12 Kasi Ahaze alobaki: “Nakosɛnga te, nakomeka Yehova mpe te.”13 Bongo alobaki boye: “Nabondeli bino, bóyoka Ee ndako ya Davidi. Ndenge bozali kolɛmbisa bato, bomoni yango likambo moke mpo bólɛmbisa lisusu Nzambe na ngai?+14 Yango wana Yehova ye moko akopesa bino elembo: Talá! Elenge mwasi+ akozwa mpenza zemi,+ mpe akobota mwana mobali,+ mpe akopesa ye nkombo Emanuele.15 Akolya manteka mpe mafuta ya nzoi pene na ntango oyo akoyeba koboya mabe mpe kopona malamu.+16 Mpo liboso mwana yango ayeba koboya mabe mpe kopona malamu,+ mabele ya bakonzi mibale oyo ozali koyokela nsɔmɔ mpe mpii ekosundolama mpenza.+17 Yehova akomemela yo+ mpe bato na yo mpe ndako ya tata na yo mikolo oyo eyá naino te banda mokolo oyo Efraime ekabwanaki na Yuda:+ akotinda mokonzi ya Asiri.+18 “Mpe ekosalema mpenza boye na mokolo yango: Yehova akobɛta piololo mpo na kobengisa banzinzi oyo ezali na nsuka ya banzela ya mai ya Nile ya Ezipito mpe mpo na kobengisa banzoi+ oyo ezali na mokili ya Asiri,+19 mpe ekoya mpenza mpe yango nyonso ekokitela mabwaku ya mikɛli oyo ekitá makasi, madusu ya mabanga minene, mwa bazamba nyonso ya nzubɛnzubɛ mpe bisika nyonso ya komɛla mai.+20 “Na mokolo yango, na razware oyo afuteli na etúká ya Ebale,+ ɛɛ na nzela ya mokonzi ya Asiri,+ Yehova akokokola motó mpe nsuki ya makolo, mpe ekolongola mandefu nyonso.+21 “Mpe ekosalema mpenza boye na mokolo yango: moto moko akotika na bomoi mwana-ngɔmbɛ ya mwasi ya etonga ná mpate mibale.+22 Mpe ekosalema mpenza boye: lokola miliki oyo ekobimisama ekozala ebele, akolya manteka; mpo manteka ná mafuta ya nzoi+ nde biloko moto nyonso oyo akotikala na kati ya mokili akolya.23 “Mpe ekosalema mpenza boye na mokolo yango: esika nyonso oyo ezalaki kala na banzete ya vinyo nkóto moko (1 000) oyo ezalaki na motuya ya shekele ya palata nkóto moko,+ ekozala kaka na mwa banzete ya nzubɛ mpe na matiti mabe.+24 Akoya kuna na makula mpe na litimbo,+ mpo mokili yango mobimba ekokóma kaka mwa banzete ya nzubɛ mpe matiti mabe.25 Mpe bangomba nyonso oyo kala bazalaki kolongola matiti mabe na nkongo—okoya kuna te mpo na nsɔmɔ ya mwa banzete ya nzubɛ mpe matiti mabe; mpe ekokóma mpenza esika moko ya kofungola bangɔmbɛ elya mpe esika bampate ezali konyatanyata.”+


text:
LINƆ́NGI YA MOSƐNZƐLI Sanza ya Mai 2015 | Nsuka ya mokili ekómi pene?
Ntango oyokaka maloba “nsuka ya mokili ekómi pene!” nini eyelaka yo na makanisi? Makambo oyo eyelaka yo na makanisi etungisaka yo?
ELOBELI TITRE YA EZIPELI
“Nsuka ya mokili”—Elimboli nini?
Oyebaka ete oyo Biblia elobi mpo na “nsuka ya mokili” ezali nsango malamu?
ELOBELI TITRE YA EZIPELI
Nsuka ya mokili ekómi pene?
Talelá makambo minei oyo ezali na kati ya elembo ya mikolo ya nsuka oyo Biblia elobeli, oyo ezali kopesa eyano.
ELOBELI TITRE YA EZIPELI
Bato mingi bakobika na nsuka ya mokili—Yo mpe okoki kobika
Kasi ndenge nini? Kobomba biloko ebele to komibongisa na makambo mosusu mpo na mokolo yango?
Oyebaki yango?
Arkeoloji endimaka makambo oyo Biblia elobaka? Ntango nini bankɔsi ezalaki lisusu te na mikili oyo Biblia elobeli?
BIBLIA EBONGOLAKA BATO
Nayekolaki ete Yehova azali motema mawa mpe alimbisaka
Mpo na Normand Pelletier, kobuba bato ekómaki lokola komɛla drɔgɛ. Kasi atangisaki mai ya miso ntango atángaki vɛrsɛ moko ya Biblia.
MEKOLÁ KONDIMA NA BANGO
“Ngai nazali nde na esika ya Nzambe?”
Libota na bino ekutaná naino te na makambo lokola likunya, kotɛka to koyina basusu? Soki ɛɛ, lisolo ya Yozefe oyo ezali na Biblia ekoki kosalisa yo.
Biyano na mituna ya Biblia
Mpo na nini mokolo ya kosambisama ekoumela mbula 1 000?
Makambo mosusu
Bokonzi ya Nzambe ekosala nini?
Talá makambo oyo okoki kozela ete guvɛrnema ya Nzambe ekosala na mabele mobimba.